title: Kellositra

text: Kellositra, hampurilainen kellositra eli hampurinkellositra (engl. "bell guittern", "cithrinchen", "Hamburg cithrinchen"; saks. "Cithrinchen", "Citrinchen", "Hamburger Cithrinchen"; ransk. "guitare allemande") on hampurilaisen soitinrakentaja Joachim Tielken (1641–1719) viimeistään vuonna 1669 kehittelemä sisteri, jossa on viisi metallikieliparia (yhteensä siis kymmenen kieltä) ja 18 otenauhaa. Soittimen runko on matala ja etuprofiililtaan soittokelloa muistuttava. Kellositran kielten soivan osan pituus on noin 36–38 cm ja tavanomainen viritys "f–a–c′–e′–a′"; vaihtoehtoisia virityksiä ovat "d–g–c′–e′–a′" ja "f–b–d′–f′–b′".


title: Kellositra

text: Kellositraa käytettiin erityisesti Pohjois-Saksassa, jossa sellaisia rakennettiin muuallakin kuin Hampurissa. On myös kirjallisia viitteitä siitä, että soitin olisi tunnettu ainakin 1690-luvulla Englannissa. Vastaavasti ruotsalainen Carl Michael Bellman (1740–1795) käytti kellositraa yhtenä laulujensa säestyssoittimena, ja sellainen (myöhempänä 12-kielisenä muunnoksena) on kuvattu myös Per Krafft nuoremman hänestä vuonna 1779 maalaamassa muotokuvassa.


title: Kellositra

text: Kellositralle kirjoitettu musiikki on perinteisesti nuotinnettu viisiviivaisella ranskalaisella tabulatuurilla.


title: Paluu tulevaisuuteen (kappale)

text: Paluu tulevaisuuteen on rap-duo JVG:n single, joka julkaistiin 31. joulukuuta 2015. Kappale on sijoittui Suomen singlelistalla että Suomen latauslistalla kärkeen.


title: Paluu tulevaisuuteen (kappale)

text: Kappaleen nimi on lainattu tunnetusta elokuvasarjasta Paluu tulevaisuuteen, ja lisäksi siinä mainitaan useita elokuvasarjaan liittyviä asioita, esimerkiksi aikakoneauto DeLorean. Kappaleessa mainitaan myös Keke Rosberg.


title: Johan Wilhelm Meinander

text: Johan Wilhelm Meinander (23. syyskuuta 1715 Ruotsi – 26. helmikuuta 1784 Sulkava) oli sahan omistaja ja puutavaran suoran ulkomaankaupan edelläkävijä, mutta myös maanviljelijä, kruununvouti ja lääninsihteeri.


title: Johan Wilhelm Meinander

text: Meinanderin vanhemmat olivat kruununvouti Olof Meinander ja Anna Magdalena Wargentin. Hänen ensimmäinen puolisonsa oli Birgitta Poppia (n. 1716-1748) ja toinen vuodesta 1749 Maria Krogia (1731-1797). Meinander seurasi isäänsä Savon alisen kihlakunnan kruununvoutina 1741, mutta oli myös Iitlahden tilan omistaja ja maanviljelijä Sulkavalla. Hänen vuonna 1765 rakentamansa Miettulan yksiraaminen sahalaitos sai 1500 tukin vuotuisen kiintiön ja luvan käydä suoraa sahatavaran kauppaa Venäjälle vuonna 1768, osin maaherra Anders Henrik Ramsayn tuella. Meinanderin Sulkavan Kuhakoskeen perustama toinen saha jäi taas lähinnä hänen poikansa Paulin hoidettavaksi. Loviisan porvarit vastustivat Meinanderin liiketoimia, mutta paikalliset talonpojat taas näkivät puukaupassa itselleen uusia ansiomahdollisuuksia. Meinanderilla oli myös Savon alueen säätyläisten tuki. Vuonna 1772 tehtiin virallinen päätös, että kaikki Savon ja Pohjois-Hämeen sahat saavat viedä lautatavaraa Venäjälle ohi tapulikaupunkinsa Loviisan. Päätös oli periaatteessa vastoin Ruotsin tuolloista talouspolitiikkaa, mutta se oli samalla osoitus 1700-luvun lopulla alkaneesta talouden vapautumiskehityksestä. Meinanderin lapsista ja heidän perheistään kehittyi isänsä tavoin muun muassa liike- ja virkamiehiä. Hänen poikansa Adolf Meinander, Oulun läänin maaherra, aateloitiin 1800-luvun alussa Edelsvärdinä.


title: Léo Martins

text: Leonardo Barral Martins Santos (eli "Léo Martins", s. 29. joulukuuta 1989) on brasilialaissyntyinen portugalilainen beachfutispelaaja, joka edustaa Portugalin beachfutismaajoukkuetta ja portugalilaista SC Bragaa. Pelipaikaltaan Martins on hyökkääjä.


title: Léo Martins

text: Martins saavutti Portugalin maajoukkueen kanssa kultaa vuoden 2015 MM-kilpailuista Espinhosta. Hän on edustanut SC Bragaa vuodesta 2015 alkaen. Tätä ennen Martins pelasi synnyinmaansa Flamengossa.


title: Léo Martins

text: Myös Martinsin kaksoisveli Bé Martins on beachfutispelaaja ja vuoden 2015 maailmanmestari.


title: Rosanna Crawford

text: Rosanna Crawford (s. 23. toukokuuta 1988 Canmore) on kanadalainen uransa lopettanut ampumahiihtäjä.


title: Rosanna Crawford

text: Crawford on osallistunut olympialaisiin Vancouverissa 2010, Sotšissa 2014 ja Pyeongchangissa 2018. Parhaimmillaan hän on ollut takaa-ajokilpailussa 19:s 2018 ja Kanadan naisten viestijoukkueessa kahdeksas 2014. MM-kisoihin Crawford on osallistunut Nové Městossa 2013, Kontiolahdella 2015, Holmenkollenilla 2016 ja Hochfilzenissä 2017. Niissä hänen parhaat henkilökohtaiset sijoituksensa ovat 14:s normaalimatkalta ja 15:s yhteislähdöstä vuonna 2016.


title: Rosanna Crawford

text: Ampumahiihdon maailmancupissa Crawford kilpaili ensimmäisen kerran Ruhpoldingissa kaudella 2009–2010 ollen 77:s pikakilpailussa. Maailmancupin pisteille hän pääsi ensimmäisen kerran Hochfilzenissä 2012 oltuaan pikakilpailun 24:s. Ensimmäisen palkintosijansa hän saavutti oltuaan kolmas Ruhpoldingin normaalimatkalla tammikuussa 2018. Parisprintissä hän sijoittui Nathan Smithin kanssa toiseksi Östersundin osakilpailussa 2015.


title: Rosanna Crawford

text: Crawford lopetti uransa ampumahiihtäjänä keväällä 2018.


title: Jäälin hautausmaa

text: Jäälin hautausmaa on Oulun seurakuntayhtymän hautausmaa, joka sijaitsee Kiimingin seurakunnan alueella Oulun Jäälinkylän kaupunginosassa.


title: Jäälin hautausmaa

text: Ennen Jäälin hautausmaan avaamista Kiimingin seurakunnan vainajat haudattiin Kiimingin kirkon ympärille. 1800-luvun loppupuolella kirkkomaa kävi kuitenkin pieneksi. Lisäksi ongelmia aiheutti kirkon ympäristön kivinen maaperä. Seurakunnalla ei ollut haudankaivajaa vaan omaiset kaivoivat haudat itse. Haudat jäivät usein liian mataliksi, ja seurasi hajuhaittoja. Ensimmäinen haudankaivaja palkattiin seurakuntaan vasta 1891.


title: Jäälin hautausmaa

text: Hautausmaiden sijoittaminen kirkonkylien ulkopuolelle yleistyi samaan aikaan, kun Kiimingin seurakunta alkoi suunnitella uutta hautausmaata. Kirkonkokous valitsi vuonna 1889 uuden hautausmaan paikaksi Honkimaan metsäsaran, mutta nykyinen hautausmaan paikka valittiin kuitenkin, kun talollinen Pekka Putkonen tarjosi edullisesti kahden tynnyrinalan palstaa Jäälin Tolpankankaalta. Kauppa toteutui toukokuussa 1890, hautausmaan alue raivattiin ja hautausmaan vihki kirkkoherran apulainen F. F. Alcenius 1. marraskuuta 1890. Ensimmäinen Jäälin hautausmaahan haudattu vainaja on 14. joulukuuta 1890 haudattu jahtivoudin tytär Augusta Tuohino.


title: Jäälin hautausmaa

text: Seurakunta hankki lisäaluetta hautausmaalle 1923, mutta se otettiin käyttöön vasta 1933. Hautausmaan tienpuoleinen betonitolppainen aita rakennettiin 1938. Ruumiiden siunaaminen tapahtui edelleen pääasiassa kirkossa tai kirkkomaalla, hautausmaalle suunniteltiin 1950-luvulla siunauskappelia, mutta varojen puutteen vuoksi sitä ei rakennettu. Jäälin hautausmaa oli pitkään seurakunnan ainoa käytössä oleva hautausmaa, kunnes kirkonkylän vanha hautausmaa otettiin uudelleen käyttöön 1960-luvun alussa.


title: Ida Meller

text: Ida Charlotta Meller (22. joulukuuta 1856 Helsinki – 7. lokakuuta 1896 Helsinki) oli yksi Suomen varhaisista naispuolisista kuvanveistäjistä.


title: Ida Meller

text: Mellerin vanhemmat olivat kaupunginviskaali Fredrik Meller ja Charlotta Albertina Löfgren. Virkamieskodin lapsi Meller kävi Sahlbergin tyttökoulun ja aloitti vuonna 1871 Suomen Taideyhdistyksen piirustuskoulun kurssin, jonka hän päätti 1875, ja meni sitten Berniin Sveitsiin opiskelemaan maalaustaidetta ja kuvanveistoa. Palattuaan Suomeen 1877 hän kirjoittautui uudelleen piirustuskouluun, mutta opiskeli kuitenkin käytännössä maalausta Adolf von Beckerin yksityisessä akatemiassa 1877–1881 ja muovailua Polyteknillisessä opistossa useita vuosia Carl Eneas Sjöstrandin ohjauksessa. Hän sai myös yksityisopetusta maalauksessa Hjalmar Munsterhjelmilta 1885–1886 ja muovailussa Carl Jahnilta 1886–1891. Meller debytoi Suomen Taideyhdistyksen näyttelyssä 1883 ja esiintyi sitten useissa näyttelyissä, mutta sai huomiota vasta vähitellen, ja osin myös kritiikkiä. Meller käytti veistostensa materiaalina lähinnä kipsiä ja savea eikä niitä ole tiettävästi valettu pronssiin. Hänen tuotannostaan tiedetään kirjallisia lähteitä lukuun ottamatta varsin vähän eikä sitä ole varsinaisesti tutkittu. Mellerin veistosten ja korkokuvien aiheina oli usein henkilöhahmoja, joskin varsinaisia muotokuvia hän teki hyvin vähän. Jotkin teostensa aiheet Meller lienee ottanut mytologiasta.


title: This Is Acting

text: This Is Acting on australialaisen laulajan ja lauluntekijän Sian seitsemäs studioalbumi, joka julkaistiin 29. tammikuuta 2016. Albumi koostuu enimmäkseen kappaleista, jotka Sia alun perin teki muille laulajille kuten Rihannalle, Adelelle ja Beyoncélle, mutta nämä eivät halunneet levyttää niitä. Tästä juontuu albumin nimi "This Is Acting" eli "tämä on näyttelemistä". Albumia edelsi single ”Alive”, joka julkaistiin 24. syyskuuta 2015.


title: This Is Acting

text: Yhdysvalloissa albumi nousi julkaisuviikollaan Billboard 200 -albumilistalla neljänneksi. Sitä myytiin yhteensä 81 000 yksikköä, joista 68 000 oli kokonaisia albumeita. Se on Sian parhaiten viikossa myynyt albumi ja toinen albumi, joka debytoi Yhdysvalloissa viiden parhaan joukossa. Sian edellinen albumi "1000 Forms of Fear" debytoi ykkösenä 52 000 albumin myynnillä.


title: This Is Acting

text: Albumi ylsi Yhdysvalloissa Billboard 200 -listan sijalle 4. Suomessa se debytoi virallisen albumilistan sijalla kahdeksan, ja nousi neljännelle sijalle tammikuussa 2017.


title: Sergel

text: Sergel on:


title: Baiyin

text: Baiyin () on prefektuuritason kaupunki Gansun maakunnassa Kiinassa. Kaupungin pinta-ala on 21 159 neliökilometriä ja väkiluku 1,71 miljoonaa (2010). Kaupungin keskusta sijaitsee linnuntietä noin 60 kilometriä maakunnan pääkaupunki Lanzhousta pohjoiskoilliseen.


title: Baiyin

text: Kaupungin läpi virtaa Keltainenjoki. Vuotuinen keskilämpötila on 7 °C. Baiyin on valtatie G109:n varrella. Yksi kaupungin merkittävimpiä yrityksiä on "Baiyin Nonferrous Metals", joka tuottaa mm. kuparia ja alumiinia.


title: Baiyin

text: Piirikuntatasolla kaupunki jaetaan kahteen kaupunkipiiriin ja kolmeen piirikuntaan.


title: Vivi Gioi

text: Vivi Gioi (oikealta nimeltään "Vivien Trumphy", 2. tammikuuta 1919 Livorno – 12. heinäkuuta 1975 Fregene) oli italialainen näyttelijä.


title: Vivi Gioi

text: Norjalais-italialaiseen perheeseen syntyneen Gioin ensimmäinen elokuva oli Mario Camerinin ohjaama "Ma non è una cosa seria" (1936). Vaalea, kaunis ja eloisa näyttelijä oli yksi 1930- ja 1940-lukujen vaihteen "telefoni bianchi" -elokuvien tähdistä. Vuodesta 1942 lähtien hän alkoi saada vakavampia rooleja. Gioin merkittävin elokuva on Giuseppe De Santisin "Caccia tragica" (1947), josta hän sai Nastro d’argento -palkinnon parhaasta naissivuosasta.


title: Vivi Gioi

text: Toisen maailmansodan jälkeen Gioi tuli tunnetuksi lahjakkaana teatterinäyttelijänä. Hän esiintyi toisinaan myös televisiossa.


title: Steve Jackson Games

text: Steve Jackson Games (lyhennettynä usein myös SJGames tai SJG) on peliyhtiö, jonka on perustanut vuonna 1980 Steve Jackson. Yhtiö julkaisee kortti-, lauta- ja roolipelejä sekä peli-aiheista "Pyramid" -lehteä.


title: Steve Jackson Games

text: Steve Jackson Games perustettiin vuonna 1980, kuusi vuotta "Dungeons & Dragons" -roolipelin julkaisun jälkeen, ja se julkaisi useita sci-fi -teemaisia strategia- ja roolipelejä. Yhtiö nousi nopeasti suosioon peleillään. Suosituimpiin varhaisiin SJGamesin julkaisemiin peleihin lukeutuvat "Car Wars" (1980), "Illuminati – Game of Conspiracy" (1982) ja Steve Jacksonin ennen SJGamesin perustamista suunnittelema "Ogre" (1977), johon yhtiö myöhemmin osti oikeudet.


title: Steve Jackson Games

text:
Huhtikuussa 2012 Steve Jackson Games aloitti menestyneen hankkeen Kickstarter.com -sivustolle "Ogre" -pelin uutta painosta varten. Hankkeesta tuli pian sivuston menestynein lautapeli-aiheinen hanke.
Steve Jackson Games on julkaissut lukuisia lehhtiä. Näihin lukeutuvat:


title: Peltisydän

text: Peltisydän on Maj Karman yhdeksäs studioalbumi, joka julkaistiin 5. helmikuuta 2016. Se oli samalla ensimmäinen albumi sitten vuoden 2009 Herra Ylpön lopettaessa Ihmiset-yhtyeen toimintansa. Levyn teemoina toimivat lapsuus ja maailman meno.


title: Peltisydän

text: Albumin tuottivat Gabi Hakanen ja Erno Laitinen. Albumi on saanut hyvän vastaanoton yleisön keskuudessa ja Soundikin antoi levylle 4/5 tähteä. Albumilta julkaistiin myös kaksi singleä, Puumiekka 4. joulukuuta 2015 ja Sotaa ei tule 22. tammikuuta 2016. Molemmista kappaleista on kuvattu myös musiikkivideot.


title: Peltisydän

text: Peltisydän debytoi Suomen virallisen listan toisella sijalla. Se pysyi albumilistalla neljä viikkoa.


title: Diana Scarwid

text: Diana Elizabeth Scarwid (s. 27. elokuuta 1955) on yhdysvaltalainen näyttelijä. Hän on esiintynyt mm. elokuvissa "Pretty Baby, Ratkaisu, Äiti kulta, Taistelukala, Psyko III, Rohto, Salaisuus pinnan alla, ja Party Monster." Hän on ollut naimisissa Eric Scheinbartin kanssa, mutta he ovat eronneet. Heillä on kaksi lasta.


title: Diana Scarwid

text: Scarwid oli Emmy-palkintoehdokkaana vuonna 1995 televisioelokuvasta "Truman""."


title: Loukkojärvi

text:
Loukkojärvi on noin neliökilometrin laajuinen järvi Hannuksen kaupunginosassa Oulussa. Järven päävesistö on Kiiminkijoen vesistöalue ja se kuuluu Onkamonojan valuma-alueeseen. Loukkojärven itärannalla sijaitsee samanniminen kylä. Järven monilla niemillä sekä järven keskellä sijaitsevalla Isosaarella on vapaa-ajan asuntoja.
Oulun Joloksen kaupunginosassa sijaitsee samanniminen järvi, joka on kooltaan noin puolet Hannuksen Loukkojärvestä.


title: Pekka Nurmi

text: Pekka Nurmi (28. syyskuuta 1944 Pori – 27. toukokuuta 2011) oli suomalainen Porissa asunut sosiaalineuvos ja vähäosaisia auttaneen "Elämän Eliksiiri ry:n" toiminnanjohtaja. Häntä kutsuttiin myös ""Porin Hurstiksi"".


title: Pekka Nurmi

text: Pekka Nurmi syntyi Porin Vähäraumalla työläisperheen kuopuksena. Kotoa lähdettyään hän vietti kiertelevää elämää vaihtaen työ- ja asuinpaikkaa tiheään tahtiin. Päihteiden käyttö johti myös rikoksiin ja vankilatuomioihin. Tämä kierre katkesi vasta kun Nurmi tuli uskoon vuonna 1981. Hän perusti Poriin vähäosaisia auttavan "Elämän Eliksiiri"-yhdistyksen ja oli 10 vuoden ajan yhdistyksen toiminnanjohtajana. Yhdistys jakoi vuonna 2007 66 000 ruokakassia ja vuonna 2009 jo yli 80 000 ruokakassia. Työstään Nurmi sai sosiaalineuvoksen arvonimen. Pekka Nurmi kuoli toukokuussa 2011 keuhkosyöpään.


title: Afrikanharlekiinit

text: Afrikanharlekiinit ("Smithornis") on leveänokkaharlekiinien heimoon kuuluva lintusuku. BirdLife Suomen maailman lintujen luettelon mukaan sukuun kuuluu 3 lajia.


title: Viherharlekiinit

text: Viherharlekiinit ("Calyptomena") on leveänokkaharlekiinien heimoon kuuluva lintusuku. BirdLife Suomen maailman lintujen luettelon mukaan sukuun kuuluu 3 lajia.


title: Aasianharlekiinit

text: Aasianharlekiinit ("Eurylaimus") on harlekiinien heimoon kuuluva lintusuku. BirdLife Suomen maailman lintujen luettelon mukaan sukuun kuuluu 2 lajia.


title: Itäkeskuksen kirjasto

text: Itäkeskuksen kirjasto on Helsingin kaupunginkirjaston toimipiste Helsingin Itäkeskuksessa, Stoan kulttuurikeskuksessa. Lähellä sijaitsevat kauppakeskus Itis, ostoskeskus Puhos, Matteuksenkirkko ja Itäkeskuksen uimahalli. Helsingin kaupunginkirjasto on osa HelMet-kirjastoa.


title: Itäkeskuksen kirjasto

text: Itäkeskuksen kirjasto tarjoaa asiakkaiden käyttöön noin 120 000 nidettä kirjoja, musiikkia, elokuvia, kielikursseja sekä muun muassa kuusi ukuleleä ja rytmikassin. Kirjaston asiakastietokoneilla pääsee internetiin.


title: Itäkeskuksen kirjasto

text: Stoa on Helsingin kaupungin ensimmäinen alueellinen kulttuurikeskus - muut ovat Malmitalo, Kanneltalo ja Vuotalo. Kulttuurikeskus Stoan ovat suunnitelleet Björn Krogius ja Veli-Pekka Tuominen, joiden ehdotus voitti Stoan suunnittelusta järjestetyn arkkitehtikilpailun vuonna 1977. Stoan peruskivi muurattiin laskiaistiistaina vuonna 1983 ja talo valmistui lokakuussa 1984. Pääsisäänkäynnin edustalla on Hannu Sirenin betoniveistos.


title: Itäkeskuksen kirjasto

text: Kirjasto käsitti Stoan kulttuurikeskuksesta aluksi vain yhden kerroksen ja tilaa oli 1100 m². Vuonna 1998 suoritettiin perusparannus- ja laajennustyöt, jolloin kirjasto muuttui kaksikerroksiseksi. Nykyinen kirjaston pinta-ala 2143 m². Vuoden 2005 alussa Itäkeskuksen kirjasto uudistui ja automatisoitui radikaalisti, jonka jälkeen itsepalveluna tapahtuu noin 90 % aineiston palautuksista ja noin 75% lainauksista.


title: Vinyl

text: Vinyl on yhdysvaltalainen draamasarja, jonka ovat luoneet Mick Jagger, Martin Scorsese, Rich Cohen ja Terence Winter. Sarja seuraa kuvitteellista levy-yhtiön pomoa Richie Finestraa (Bobby Cannavale), joka pyörittää yhtiötään 1970-luvun rock-skenessä. Sarjan ensimmäinen jakso esitettiin HBO-kanavalla 14. helmikuuta 2016.


title: Ester Ledecká

text: Ester Ledecká (s. 23. maaliskuuta 1995 Praha) on tšekkiläinen lumilautailija ja alppihiihtäjä. Hän on olympiavoittaja alppihiihdossa ja lumilautailussa sekä maailmanmestari lumilautailussa. Hän edustaa Dukla Libereciä. Ledecká on ainoa henkilö maailmassa, joka on voittanut olympiakultaa sekä lumilautailussa että alppihiihdossa. Ledecká on ensimmäinen nainen ja kolmas henkilö kautta aikain, joka on voittanut olympiakultaa kahdessa eri lajiryhmässä. Vastaavaan on pystytty viimeksi vuonna 1932.


title: Ester Ledecká

text: La Molinan lumilautailun MM-kilpailuissa 2011 Ledecká oli parisuurpujottelussa 33:s ja paripujottelussa 40:s. Euroopan nuorten talviolympiafestivaaleilla Rejdicessa 2011 Ledecká voitti kultaa parisuurpujottelussa. Stonehamin MM-kilpailuissa 2013 Ledecká oli parisuurpujottelussa 16:s ja paripujottelussa 17:s. Nuorten MM-kilpailuissa Erzurumissa 2013 hän voitti kultaa sekä parisuurpujottelussa että paripujottelussa. Sotšin olympialaisissa 2014 hän oli paripujottelussa kuudes ja parisuurpujottelussa seitsemäs. Lachtalin MM-kilpailuissa 2015 Ledecká voitti kultaa paripujottelussa ja oli parisuurpujottelussa viides. Sierra Nevadan MM-kilpailuissa 2017 hän voitti kultaa parisuurpujottelussa ja hopeaa paripujottelussa. Pyeongchangin olympialaisissa 2018 hän voitti kultaa parisuurpujottelussa.


title: Ester Ledecká

text: Ledecká osallistui lumilautailun maailmancupiin ensimmäisen kerran Carezzassa joulukuussa 2012 sijoittuen parisuurpujottelussa 13:nneksi. Kymmenen parhaan joukkoon hän sijoittui ensimmäisen kerran Sotšissa helmikuussa 2013 oltuaan parisuurpujottelussa kuudes. Kolmen parhaan joukkoon hän laski ensimmäisen kerran Bad Gasteinissa tammikuussa 2014 oltuaan siellä järjestetyissä paripujotteluissa toinen ja kolmas. Ensimmäisen voittonsa hän saavutti Roglan parisuurpujottelussa tammikuussa 2014. Lumilautailun maailmancupissa 2013–2014 Ledecká sijoittui pujotteluiden kokonaispisteissä toiseksi. Toinen voitto tuli Bad Gasteinin paripujottelussa tammikuussa 2015. Helmikuussa 2015 hän voitti Sudelfeldin parisuurpujottelun. Lumilautailun maailmancupissa 2014–2015 Ledecká sijoittui pujotteluiden kokonaispisteissä kolmanneksi. Kaudella 2015-2016 hän voitti Carezzan, Roglan ja Kayserin parisuurpujottelut sekä pujotteluiden kokonaiscupin. Kaudella 2016-2017 hän voitti Cortina d'Ampezzon paripujottelun sekä Roglan ja Kayserin parisuurpujottelut. Hän voitti jälleen pujotteluiden kokonaiscupin. Kaudella 2017-2018 hän voitti Carezzan, Cortina d'Ampezzon, Lackenhofin, Roglan, Banskon ja Scuolin parisuurpujottelut. Hän voitti jälleen pujotteluiden kokonaiscupin.


title: Ester Ledecká

text: Alppihiihdon maailmancupissa Ledecká kilpaili ensimmäisen kerran Garmisch-Partenkirchenin syöksylaskussa helmikuussa 2016 saavuttaen heti maailmancupin pisteitä oltuaan 24:s. Kymmenen parhaan joukkoon hän sijoittui ensimmäisen kerran oltuaan seitsemäs Lake Louisen syöksylaskussa joulukuussa 2017. St. Moritzin MM-kilpailuissa 2017 hän sijoittui parhaimmillaan alppiyhdistetyssä 20:nneksi. Pyeongchangin talviolympialaisissa 2018 hän voitti yllätyksellisesti kultaa supersuurpujottelussa, laskemalla kuuman ryhmän ulkopuolelta voittoon.


title: Tuomi (sukunimi)

text: Tuomi oli vuonna 2013 sukunimenä Suomessa 3481 henkilöllä.


title: Jaakko Tuomi

text: Jaakko Tapio Tuomi (s. 20. heinäkuuta 1931) on suomalainen eläinlääkäri ja professori. Hän oli 1968–1994 Eläinlääketieteellisen korkeakoulun mikrobiologian ja epidemiologian professori. Hän tutki punkkien nautakarjaan levittämään kuumeen epidemiologiaa.


title: When I’m Sixty-Four

text: When I'm Sixty-Four on Beatles-kappale, jonka on kirjoittanut Paul McCartney, vaikka sen tekijöiksi on tavan mukaisesti merkitty Lennon-McCartney. McCartney teki laulun jo 16-vuotiaana, mutta se levytettiin vasta joulukuussa 1966 ja ilmestyi seuraavana vuonna "Sgt. Pepper’s Lonely Hearts Club Band" -albumille.


title: When I’m Sixty-Four

text: Robin levytti kappaleen vuonna 1967 suomeksi Juha Vainion sanoituksena ”Kaupungin harmain mies”.


title: Emile Paul Tendeng

text: Emile Paul Tendeng (s. 9. maaliskuuta 1992 Ziguinchor) on senegalilainen jalkapalloilija, joka edustaa Veikkausliigassa pelaavaa Ilvestä. Pelipaikaltaan molempijalkainen Tendeng on hyökkäävä keskikenttäpelaaja, mutta hän pystyy pelaamaan myös kaikilla muilla hyökkäävillä pelipaikoilla.


title: Emile Paul Tendeng

text: Tendeng edusti vuosina 2009–2015 Senegalin pääsarjan Casa Sportsia. Hän juhli seuran kanssa liigamestaruutta kaudella 2011–2012 ja cup-mestaruutta kaudella 2010–2011. Maaliskuussa 2013 Tendeng siirtyi kauden loppuun kattavalla lainasopimuksella Romanian Liga I:n FC Vasluihin. Hän pelasi seuran paidassa kuusi ottelua. Vuodet 2015–2016 Tendeng pelasi kotimaansa pääsarjan AS Douanesissa.


title: Emile Paul Tendeng

text: Helmikuussa 2016 Tendeng siirtyi testijakson jälkeen Suomen Veikkausliigan Ilvekseen kaksivuotisella sopimuksella. Hänet palkittiin kauden päätteeksi vuoden liigapelaajana.


title: Emile Paul Tendeng

text:
Kauden 2017 päätteksi Tedeng siirtyi Ilveksestä SJK:n riveihin.
Tendeng pelasi vuosina 2011–2012 Senegalin alle 23-vuotiaiden maajoukkueessa. Senegalin jalkapallomaajoukkueessa hän teki debyyttinsä tammikuussa 2013 ystävyysottelussa Chileä vastaan.


title: Emile Paul Tendeng

text: Seurajoukkuetasolla


title: Emile Paul Tendeng

text: Henkilökohtaiset


title: Leo Marmio

text: Leo Marmio (16. maaliskuuta 1926 Rauma – 27. syyskuuta 2005 Pori) oli suomalainen toimittaja, kunnallisneuvos ja apulaiskaupunginjohtaja. Hän kirjoitti pakinoita nimimerkillä Rannan Poika.


title: Leo Marmio

text: Marmio oli puoluetoimitsijana ja sitten varapäätoimittajana Satakunnan Työ -lehdessä. Hän toimi viimeksi Porin apulaiskaupunginjohtajana. Eläkkeellä ollessaan hän kirjoitti pakinoita Satakunnan Työhön vuosina 1997–2002, ja nämä pakinat on julkaistu myös pakinakokoelmina. Marmio sai Satakunnan maakuntaliiton hopeisen Satakunta-mitalin vuonna 1997.


title: Arto Tuominen (toimittaja)

text: Arto Olavi Tuominen (29. lokakuuta 1941 Lahti) on suomalainen taloustoimittaja ja päätoimittaja. Hän on koulutukseltaan filosofian kandidaatti. Hän oli toimittajana Mainos-tv:ssä 1968–1969 ja Yleisradiossa 1970–1976, sitten Kauppalehden päätoimittaja 1977–1989 ja Uusi Suomi Oy:n toimitusjohtaja 1981–1988 ja sen jälkeen televisio-ohjelmien tuottajana. Tuominen oli MTV:n Huomenta Suomi -ohjelman ensimmäisiä juontajia.


title: Luise Kummer

text: Luise Kummer (s. 29. heinäkuuta 1993) on saksalainen ampumahiihtäjä.


title: Luise Kummer

text: Nuorten MM-kisoihin Kummer osallistui vuosina 2012, 2013 ja 2014. Presque Islen kisoissa 2014 Kummer voitti normaalimatkan, oli toinen takaa-ajossa ja hiihti kultaa voittaneessa Saksan viestijoukkueessa. Kontiolahden MM-kisoissa 2015 Kummer oli normaalimatkalla 25:s ja Saksan naisten viestijoukkueessa kuudes.


title: Luise Kummer

text: Kaudella 2013–2014 Kummer debytoi ampumahiihdon maailmancupissa Holmenkollenin pikakilpailussa. Hän on parhaimmillaan ollut kahdeksas Hanty-Mansijskin pikakilpailussa kaudella 2014–2015. Kummer on hiihtänyt maailmancupissa myös Saksan viestijoukkueissa.


title: Ralph Weber

text: Ralph Weber (s. 31. toukokuuta 1993 St. Gallen) on sveitsiläinen alppihiihtäjä. 187 senttimetriä pitkä ja 104 kilogrammaa painava Weber edustaa Flumserberg-seuraa.


title: Ralph Weber

text: Weber debytoi maailmancupissa maaliskuussa 2012 Schladmingin super G:ssä sijoittuen sijalle 22. Näin ollen hän saavutti heti ensimmäiset maailmancupin pisteensä. Kymmenen joukkoon Weber sijoittui ensimmäistä kertaa joulukuussa 2014 Santa Caterinan syöksylaskussa ollen kymmenes.


title: Ralph Weber

text: Weber on saavuttanut nuorten MM-kilpailuista yhden kullan super G:stä ja yhden hopean syöksylaskusta.


title: Heikki Tuominen (geologi)

text: Heikki Ville Tuominen (23. kesäkuuta 1914 Turku – 21. lokakuuta 1985 Espoo) oli suomalainen geologi ja professori. Hän oli Helsingin yliopiston geologian ja mineralogian professori 1968–1981. Hän tutki rakennegeologiaa ja kivien metamorfoosia.


title: Tuompo

text: Tuompo on muun muassa seuraavien suomalaisten sukunimi:


title: Tauno Tuominen

text: Tauno Fritiof Tuominen (14. toukokuuta 1921 Tampere – 8. joulukuuta 1977 Helsinki) oli suomalainen kenraalimajuri, joka oli Pohjanmaan sotilasläänin komentaja vuosina 1975–1977.


title: Tauno Tuominen

text: Tuominen valmistui upseeriksi Kadettikoulusta vuonna 1943 ja yleisesikuntaupseeriksi Sotakorkeakoulusta vuonna 1952. Hän toimi opettajana Tykistökoulussa ja Sotakorkeakoulussa. Tuominen oli Suomen sotilasasiamiehenä Sveitsissä ja Italiassa vuosina 1966–1969, Pohjois-Karjalan Patteriston komentajana 1969–1970, Karjalan Tykistörykmentin komentajana 1971–1972, Pohjois-Suomen sotilasläänin esikuntapäällikkönä 1972–1973, pääesikunnan komento-osaston päällikkönä 1973–1974 ja puolustusministeriön sotilasasiainosaston päällikkönä 1974–1975. Hänet ylennettiin vuonna 1975 kenraalimajuriksi ja nimitettiin Pohjanmaan sotilasläänin komentajaksi, mistä tehtävästä hän erosi joulukuun alussa 1977, viikkoa ennen kuolemaansa.


title: Tauno Tuominen

text: Tuomisen veli oli kenraaliluutnantti Keijo Tuominen.


title: Galina Leontjeva

text: Galina Aleksandrovna Leontjevа (o.s. Jelnitskаja, , 6. marraskuuta 1941 Jaroslavl, Venäjän SFNT – 4. helmikuuta 2016 Pietari, Venäjä) oli Neuvostoliittoa edustanut lentopalloilija, olympiavoittaja, maailman- ja euroopanmestari.


title: Galina Leontjeva

text: Leontjeva voitti Neuvostoliiton joukkueessa olympiakultaa Méxicossa 1968 ja Münchenissä 1972, maailmanmestaruuden vuonna 1970 ja Euroopan mestaruuden vuosina 1967 ja 1971. Leontjeva vietiin sairaalahoitoon 1. helmikuuta 2016, ja hänen kuolemastaan Pietarissa 74-vuotiaana uutisoitiin 4. helmikuuta 2016.


title: Tapani Murtola

text: Tapani Murtola on suomalainen kilpauransa päättänyt koripalloilija.


title: Tapani Murtola

text: Murtola pelasi miesten SM-sarjaa Tampereen Pyrinnössä kausilla 1952 ja 1953. Ensimmäisellä pääsarjakaudellaan hän teki kuudessa ottelussa keskimäärin 1,5 pistettä ja jälkimmäisellä kaudellaan 11 ottelussa 0,2 pistettä ottelua kohden. Pyrintö sijoittui kaudella 1952 SM-sarjassa neljänneksi ja kaudella 1953 seitsemänneksi.


title: Olavi Tuomisto

text: Onni Olavi (Ola) Tuomisto (13. helmikuuta 1921 Viipuri – 13. syyskuuta 1982 Helsinki) oli suomalainen arkkitehti. Hänellä oli toimisto vuodesta 1955 yhteistyössä arkkitehti Keijo Strömin kanssa. He suunnittelivat erityisesti suurteollisuuden laitosrakennuksia, kuten Pietarsaareen Wilh. Schaumanin teollisuuslaitokset (1962), sekä julkisia rakennuksia, kuten Helsinki-Vantaan lentoaseman (1967), Helsingin yliopiston Tvärminnen eläintieteellisen aseman ja Lammin biologisen aseman (1970) ja Oulun lentoaseman (1974). Heidän suunnittelemiaan ovat myös Alppilan kirkko ja seurakunnallinen työskeskus (1957). Alppilan kirkko perustuu heidän voittotyöhönsä yleisessä arkkitehtikilpailussa vuonna 1953.


title: Olavi Tuomisto

text: Tuomisto valmistui arkkitehdiksi Teknillisestä korkeakoulusta 1949. Hän työskenteli J. S. Sirénin toimistoarkkitehtina 1949–1950 ja Alvar Aallon toimistoarkkitehtina 1951–1954.


title: Eino Nieminen (koripalloilija)

text: Eino Nieminen on suomalainen kilpauransa päättänyt koripalloilija.


title: Eino Nieminen (koripalloilija)

text: Nieminen pelasi miesten SM-sarjaa Tampereen Pyrinnössä kausilla 1952 ja 1953. Ensimmäisellä pääsarjakaudellaan hän teki neljässä ottelussa keskimäärin 0,5 pistettä ottelua kohden, ja jälkimmäisellä kaudellaan hänelle kirjattiin 11 ottelua. Pyrintö sijoittui kaudella 1952 SM-sarjassa neljänneksi ja kaudella 1953 seitsemänneksi.


title: Denys Boiko

text: Denys Oleksandrovytš Boiko (, s. 29. tammikuuta 1988 Kiova) on ukrainalainen jalkapallomaalivahti, joka edustaa Turkin Superliigassa pelaavaa Beşiktaşia. Oikeajalkainen Boiko kuuluu myös Ukrainan jalkapallomaajoukkueeseen.


title: Denys Boiko

text: Boiko on Kiovan Dynamon kasvatti. Hän pelasi seuran edustusjoukkueen paidassa Ukrainan valioliigassa vuosina 2005–2014 11 ottelua. Boiko pelasi myös seuran kakkos- ja kolmosjoukkueessa. Hän kävi myös lainalla TsSKA Kiovassa, Obolon Kiovassa ja FK Kryvbas Kryvyi Rihissä. Kauden 2013–2014 Boiko pelasi lainalla Ukrainan valioliigan Dnipro Dnipropetrovskissa, jossa hän pelasi 28 ottelua.


title: Denys Boiko

text: Heinäkuussa 2014 Boiko siirtyi pysyvällä sopimuksella Dnipro Dnipropetrovskin riveihin. Kaudella 2014–2015 hän selviytyi seuran kanssa Eurooppa-liigan finaaliin, jossa Sevilla oli kuitenkin vahvempi. Boiko valittiin kuitenkin Eurooppa-liigan tähdistöön. Hän pelasi täydet minuutit Eurooppa-liigan jokaisessa ottelussa. Vuoden päätteeksi Boiko oli myös ehdolla UEFA:n vuoden joukkueeseen. Joukkueeseen pääsi kuitenkin Manuel Neuer.


title: Denys Boiko

text: Tammikuussa 2016 Boiko siirtyi Turkin Superliigan Beşiktaşin riveihin.


title: Denys Boiko

text: Boiko on pelannut useissa Ukrainan nuorisomaajoukkueissa. Ukrainan jalkapallomaajoukkueessa hän teki debyyttinsä marraskuussa 2014 ystävyysottelussa Liettuaa vastaan.


title: Denys Boiko

text: Henkilökohtainen


title: Princess Tower

text: Princess Tower on 413 metriä korkea pilvenpiirtäjä Dubaissa, Yhdistyneissä arabiemiirikunnissa. Rakennus sijaitsee Dubai Marinassa. Princess Towerissa on 101 kerrosta ja se oli maailman korkein pelkästään asuinkäyttöön tarkoitettu rakennus vuoteen 2015 asti. Princess Tower on maailman 20:nneksi korkein rakennus. Tornin suunnittelijana toimi Syed Majid Hashmi. Rakennus valmistui vuonna 2012.


title: Mauri Poussa

text: Mauri Poussa on suomalainen kilpauransa päättänyt koripalloilija.


title: Mauri Poussa

text: Poussa pelasi miesten SM-sarjaa Tampereen Pyrinnössä kaudella 1955, jolloin hän pelasi kahdessa ottelussa 1,0 pisteen keskiarvolla. Pyrintö sijoittui kauden päätteeksi SM-sarjassa viidenneksi.


title: Olli Korjus

text: Olli Korjus (s. 1939) on suomalainen historianharrastaja ja tietokirjailija. Hän on tutkinut ertyisesti Suomen sisällissodan tapahtumia ja julkaissut niistä kaksi kirjaa. Korjus on myös vanhan kirjallisuuden harrastaja.


title: Olli Korjus

text: Korjuksen vuonna 2008 ilmestynyt tutkimus "Hamina 1918 : nimi nimeltä, luoti luodilta" käsitteli sisällissodan tapahtumia sekä punaista ja valkoista terroria Haminan seudulla. Kirjassaan "Kuusi kuolemaantuomittua" Korjus kertoo kuudesta Suomenlinnassa 6. syyskuuta 1918 valtiorikosoikeuden tuomion nojalla teloitetusta punaisesta. Heidän joukossaan olivat Satakunnan rintaman punakaartin päällikkönä toiminut maalari Kustaa Salminen ja turkulainen Arbetet-lehden toimittaja Gunnar Mörn.


title: Olli Tiitola

text: Olli Eero Juhani Tiitola (8. syyskuuta 1939 Tampere – 7. toukokuuta 2017 Pälkäne) oli suomalainen lääkäri, Tampereen Työterveys ry:n perustaja ja pitkäaikainen toimitusjohtaja. Hän kilpaili myös miesten SM-tasolla koripallossa ja uinnissa.


title: Olli Tiitola

text: Tiitolan isä oli jääkiekkoilija Jussi Tiitola, joka kaatui talvisodassa Ollin ollessa kolme kuukautta vanha. Jussin veljet Martti, Jaakko, Matti ja Risto pelasivat myös jääkiekkoa miesten pääsarjatasolla, ja suvusta löytyy myös muita urheilussa menestyneitä henkilöitä. Ollin isoisä oli rakennusmestari, kunnallisneuvos Heikki Tiitola. Ollin äidin avioiduttua uudelleen tämä asui lapsuutensa Helsingissä, ja varhaisen nuoruutensa hän vietti Yhdysvalloissa. Tiitola palasi yksin Suomeen vuonna 1954 serkkujensa luokse. Ylioppilaaksi hän valmistui Tampereen yhteiskoulusta ja lääketieteiden lisensiaatiksi Helsingissä vuonna 1967. Tiitola aloitti lääkärinuraansa Keuruussa kunnanlääkärinä ja toimi myöhemmin terveyskeskuksessa johtavana lääkärinä. Vuonna 1974 hän oli kutsuttuna perustamassa Tampereen Työterveys ry:tä, josta sittemmin kasvoi Suomen suurin yritysten yhteinen terveyspalvelutuottaja. Tiitola toimi yhdistyksen toimitusjohtajana eläköitymiseensä asti ja toimi myös yhdistyksen useissa jäsenyrityksissä hallitusammattilaisena. Hän sai useita palkintoja toiminnastaan työterveyslääkärinä.


title: Olli Tiitola

text: Tiitola pelasi koripalloilijana miesten SM-sarjaa Tampereen Pyrinnössä kaudella 1959, jolloin Pyrintö sijoittui viidenneksi voitettuaan 22 ottelustaan 14. Tiitolalle tilastoitiin kyseisellä SM-sarjakaudella yksi ottelu, kaksi pistettä ja neljä virhettä. SM-tasolla Tiitola kilpaili myös uinnissa. Lisäksi hän pelasi tennistä ja golfia. Hän oli myös urheiluseurojen hallituksissa ja lääkärinä. Tiitolan lapsista Petri Tiitola voitti vuonna 1978 Tampereen Uimaseurassa kaksi Suomen mestaruutta uintiviesteissä.


title: Olli Tiitola

text: Tiitola oli aktiivinen liikkuja kunnes sai neurologisen sairauden 1990-luvulla. Hän vietti paljon aikaa kesämökillä Roineen rannalla ja oli kiinnostunut muun muassa kulinarismista, lukemisesta, penkkiurheilusta, kalastuksesta, taiteen keräämisestä, bridgestä, puutöistä ja vanhoista Suomi-elokuvista. Tiitola kuoli 77-vuotiaana Pälkäneellä 7. toukokuuta 2017.


title: Martti Peippo

text: Martti Peippo on suomalainen kilpauransa päättänyt koripalloilija.


title: Martti Peippo

text: Peippo edusti Tampereen Pyrintöä miesten SM-sarjassa kausilla 1959 ja 1960. Kaudella 1959 hän pelasi viisi ottelua 1,6 pisteen ottelukohtaisella keskiarvolla, ja jälkimmäisellä kaudella hänelle kirjattiin 21 ottelussa 0,7 pistettä per ottelu. Pyrintö sijoittui kaudella 1959 SM-sarjassa viidenneksi ja kaudella 1960 kuudenneksi.


title: Eino Tuomola

text: Eino Reinhold Tuomola (19. huhtikuuta 1908 – 20. marraskuuta 1983)) oli suomalainen agronomi ja yritysjohtaja. Hän sai vuorineuvoksen arvon 1965. Hän oli Hankkijan toimitusjohtaja 1962–1969 ja pääjohtaja 1969–1971.


title: Koho-tuote

text: Koho-tuote oli urheiluvälinevalmistaja, jonka päätuote oli Koho-jääkiekkomaila.


title: Koho-tuote

text: Kohon mailahistorian alullepanija Kari Aro kehitti Koho-jääkiekkomailan opiskeluaikanaan yhdessä puuseppä Yrjö Sartokarin kanssa Helsingissä Kallion kellariverstaalla. Vuonna 1964 perustettiin mailoja valmistamaan "Koho-tuote Oy" jonka toimipaikka sijaitsi Forssassa. Mailat valmistettiin kokopuisena saarnista. Lavat olivat suoria, lasikuituteipillä ja teräsnauloilla vahvistettuna.


title: Koho-tuote

text: Tuotetta kehittivät teknisesti ja rakenteellisesti muun muassa Arto Hämäläinen, Ville Korhonen sekä Rauli Virtanen peliasiantuntijana. Kymmenessä vuodessa pienestä mailaverstaasta kasvoi maailman arvostetuin ja suurin mailatehdas. Vuonna 1966 alkoi käyrien 5-lam- ja 7-lam-lasikuituvahvisteisten lapojen valmistaminen, samoin kuin saarni / koivu 5- sälevarsien valmistaminen. Erittäin hyvillä peliominaisuuksilla, huolellisesti viimeistellyillä, tasalaatuisilla 221 Custom Pro ja 201 Pro mailoilla, samoin kuin 231 maalivahdinmailoista syntyivät vailla vertaa olevat mailalegendat, joita käyttivät lähes kaikki huippupelaajat ympäri maailmaa.


title: Koho-tuote

text: Koho oli Länsi-Euroopan suurin jääkiekkomailojen tuottaja ja maailman tunnetuimpia ammattilaismailojen tekijöitä.


title: Koho-tuote

text: Vuonna 1971 tehdas siirtyi Tammelaan uusiin asiallisiin tehdastiloihin. 1974 Koho-tuote valmisti jo 1,5 miljoonaa mailaa vuodessa ja mailoja vietiin 20 maahan. NHL-pelaajia oli parhaimmillaan 60 %, joita palveli Tammelan tehtaan erikoismailaosasto yhteistyössä New Yorkissa toimivan Kohon erikoismailaosaston kanssa.


title: Koho-tuote

text: Vuonna 1974 Koho-tuotteen osake-enemmistö siirtyi Amer-yhtymälle. Mailojen valmistusmenetelmiä ja rakenteita kehittivät koko 1970-luvun ajan voimakkaasti edellä mainitut henkilöt. Vuoden 1980 alusta alkoi mailateknologian uusi aika, esimeriksi erilaisilla lujitemuoviratkaisuilla valmistetut varret. Tästä alkoi uusi aikakausi, jossa Kohon rinnalle tulivat entiset kilpailevat tuotenimet.


title: Koho-tuote

text: Kohon aikakausi päättyi 1984.


title: Les Halles

text: Les Halles [le al] (myös "Pariisin hallit") on nimitys Pariisin keskustassa keskiajalta lähtien sijainneelle ruokatorille, myöhemmin samalla paikalla toimineelle suurelle kauppahallille sekä viimeksi mainitun paikalle vuonna 1979 valmistuneelle kauppakeskukselle, jonka virallinen nimi on Forum des Halles. Nimellä viitataan myös koko ympäröivään alueeseen. Les Halles sijaitsee Pariisin 1. arrondissementin alueella lähellä Pompidou-keskusta. Les Hallesia ollaan parhaillaan rakentamassa jälleen uuteen muotoon.


title: Les Halles

text: Les Hallesin alapuolella on samanniminen vilkas metroasema. Forum des Hallesin yhteydessä toimii historiallisia arkistofilmejä esittävä elokuvateatterikeskus Forum des Images.


title: Les Halles

text: Les Hallesin paikalla sijaitsi vuodesta 1183 alkaen Pariisia palvellut elintarviketori.


title: Les Halles

text: Ranskan kuningas Ludvig Filip I halusi uudistaa alueen ja määräsi arkkitehti Victor Baltardin suunnittelemaan paikalle suuren kauppahallin. Baltardin alkuperäinen suunnitelma oli suuri uusklassinen kivirakennus. Keisari Napoleon III muurasi peruskiven syyskuussa 1852, mutta määräsi pian rakennustyöt keskeytettäviksi, koska ei pitänyt suunnitelmasta. Keisarin toiveesta Pariisin uudelleenrakentamista johtanut prefekti Georges-Eugène Haussmann tilasi Baltardilta uuden, huomattavasti modernimman suunnitelman. Baltard suunnitteli tämän jälkeen rautarakenteista ja lasiseinistä muodostuneet suuret paviljongit, jotka edustivat valmistuessaan aikansa edistyneintä insinööritekniikkaa. Kokonaisuus käsitti kaksi pohjakaavaltaan ristinmuotoista rakennusryhmää, jotka yhdistettiin toisiinsa katetuilla kävelykaduilla. Kymmenen hallia valmistuivat vuoteen 1870 mennessä. Vuonna 1936 lisättiin vielä kaksi hallia.


title: Les Halles

text: Liikenteen ruuhkautumisen vuoksi Pariisille rakennettiin 1960-luvulla uusi tukkutori Rungisin esikaupunkiin. Baltardin suunnittelema Les Halles oli käytössä vuoteen 1969. Rakennukset purettiin vuonna 1971. Purkaminen herätti paljon vastalauseita. Kaksi kahdestatoista puretusta paviljongista rakennettiin uudelleen, toinen Pariisin esikaupunkiin Nogent-sur-Marneen ja toinen Jokohamaan Japaniin.


title: Les Halles

text: Kirjailija Émile Zola käsitteli Les Hallesia romaanissaan "Le Ventre de Paris" (1874), jonka nimi tarkoittaa kirjaimellisesti ”Pariisin vatsaa”.


title: Les Halles

text: Vanhojen kauppahallien purkamisen jälkeen keskeisen paikan tulevaisuudesta käytiin Pariisissa paljon julkista keskustelua. Lopulta kaupungin pormestari Jacques Chirac hyväksyi George Pencréachin ja Claude Vasconin suunnitelman uudesta kauppakeskuksesta. Monta kerrosta maan alle ulottuva lasiseinäinen Forum des Halles avattiin vuonna 1979. Kokonaisuus käsittää seitsemän hehtaaria rakennusalaa. Maanalaisten osien päällä on istutuksin koristeltu piha.


title: Les Halles

text: Vuonna 2011 käynnistyi Forum des Hallesin uudistushanke, jonka yhteydessä keskuksen maanpälliset osat rakennetaan kokonaan uudestaan. 1970-luvulla rakennetut maanpäälliset rakennukset on jo purettu ja niiden tilalle ollaan rakentamassa "La Canopéeksi" kutsuttua suurta kattorakennelmaa. Tarkoituksena on sekä lisätä liiketilaa että muuttaa muu osa korttelista puistomaisemmaksi. Kokonaisuuden on tarkoitus valmistua vuonna 2016.


title: Les Halles

text: Forum des Hallesin korttelin länsipäässä on säilynyt vanha viljapörssin talo Bourse de commerce.


title: Erkki Tuovinen

text: Emil Erik (Erkki) Johannes Tuovinen (15. toukokuuta 1927 Hartola – 3. marraskuuta 2014) oli suomalainen silmälääkäri ja professori.


title: Erkki Tuovinen

text: Tuovisen vanhemmat olivat rovasti Tuomo Tuovinen ja Toini Skogster ja puoliso vuodesta 1957 Anna Katariina Kämpäs. Hän tuli ylioppilaaksi Iisalmen yhteislyseosta 1946. Tuovinen valmistui lääketieteen lisensiaatiksi 1954, sai silmätautien erikoislääkärin pätevyyden 1960 ja väitteli lääketieteen ja kirurgian tohtoriksi 1961. Hän työskenteli valmistuttuaan eri sairaaloissa, vuonna 1962 hänestä tuli Kuopion keskussairaalan silmätautiosaston ylilääkäri. Professori Mauno Vannaksen yksityisassistenttina Tuovinen toimi vuodesta 1956 vuoteen 1958. Tuovinen oli Kuopion yliopiston silmätautien professori 1975–1994, ja hän tutki erityisesti viherkaihia ja silmätautien kansanterveydellistä merkitystä.


title: Don’s Plum

text: Don’s Plum on vuonna 2001 ensi-iltansa saanut yhdysvaltalainen pienen budjetin draamaelokuva (niin sanottu indie-elokuva). Elokuvassa seurataan joukkoa losangelesilaisia nuoria, jotka tapaavat joka viikko paikallisessa kahvilassa ja puhuvat elämästään.


title: Don’s Plum

text: Mustavalkoinen elokuva kuvattiin vuosina 1995–1996. Elokuvan pääosaesittäjät Leonardo DiCaprio ja Tobey Maguire kuitenkin estivät elokuvan esittämisen eikä se koskaan päätynyt yhdysvaltalaisiin elokuvateattereihin. Heidän mukaansa elokuva oli verrattavissa näyttelijöiden työpajaan, eikä sitä ollut tarkoitettu teatterilevitykseen. Lopulta asiasta päästiin sovintoon, kun elokuvan julkinen levitys kiellettiin Pohjois-Amerikassa.


title: Don’s Plum

text: Elokuva esitettiin ensimmäisen kerran Berliinin elokuvajuhlilla 10. helmikuuta 2001.


title: Pirkko Helenoro

text: Pirkko Helenoro (s. 11. helmikuuta 1935) on suomalainen kasvatustieteen maisteri, opettaja ja kirjailija.


title: Pirkko Helenoro

text: Helenoro menetti molemmat vanhempansa viisivuotiaana kun hänen isänsä kaatui vuonna 1940 talvisodassa äidin kuoltua jo aikaisemmin syksyllä 1939. Hän oli sitten sukulaisten hoidossa mutta pääsi sitten ottolapseksi Köyliössä sijainneeseen Järnefelt-Rauanheimon suvun omistamaan Hällän kartanoon. Kartanon omistanut lapseton leskiemäntä otti Pirkon ottolapsekseen välttääkseen kartanon maiden pakkolunastuksen asutustiloiksi karjalaisille siirtolaisille. Pirkko joutui tekemään kartanossa raskaitakin töitä ja hän joutui myös seksuaalisen ahdistelun ja henkisen sekä fyysisen väkivallan kohteeksi. Näitä vaiheita hän kuvasi omaelämäkerrallisessa kirjassaan "Tuntemattoman sotilaan tytär".


title: Pirkko Helenoro

text: Helenoro kävi koulua Urjalassa ja Kokemäelle ja hän valmistui myöhemmin opettajaksi. Hän toimi opettajana muun muassa 1967-1990 Lappeenrannassa. Helenorosta esitettiin vuonna 2013 Yle TV1:ssä Esa Sirosen ohjaama henkilökuva.


title: Amanda Ripley

text: Amanda Ripley (s. Arizona) on yhdysvaltalainen toimittaja ja kirjailija. Hän on työskennellyt tutkivana journalistina muun muassa The Atlantic- ja Time-aikakauslehdille.


title: Amanda Ripley

text: Amanda Ripley suoritti Bachelor of Arts (B.A.) -korkeakoulututkinnon Cornellin yliopistossa vuonna 1996. Hän kirjoitti ensimmäisen teoksensa, "The Unthinkable: Who Survives when Disaster Strikes – and why", vuonna 2008. Se käsittelee ihmisten käyttäytymistä kriisitilanteissa kuten luonnonkatastrofeissa, kouluampumisissa ja terrori-iskuissa. Kirjan pohjalta tehtiin myös dokumenttielokuva. Ripleyn toinen kirja, The New York Timesin bestseller "The Smartest Kids in the World" (2013) käsittelee koulutusta. Siinä amerikkalaisia kouluja verrataan Etelä-Korean, Suomen ja Puolan vastaaviin. Ripley on myös kysytty luennoitsija.


title: Luuhuone

text: Luuhuone tai ossuaari on hautausmaalla oleva rakennus, jossa säilytetään usein näkyvillä vanhemmista hautauksista peräisin olevia luita. Suomessa luuhuoneita on rakennettu etenkin 1700-luvulta lähtien, ja niitä on myöhemmin käytetty myös talvihautoina.


title: Somero-opisto

text: Somero-opisto (vuoteen 2013 Someron kansalaisopisto) on Somerolla vapaasta sivistystyöstä vastaava kansalaisopisto, jonka ylläpitäjänä on Someron kaupunki.


title: Somero-opisto

text: Opiston perustamisesta päätettiin 1956. Toiminta alkoi syksyllä 1963. Opiston toimialueena oli aluksi Someron kunta, vuonna 1968 toimialueeseen liittyivät Kiikalan ja Tl Kosken kunnat. Vuonna 1973 mukaan liittyi myös Somerniemen kunta, joka vuonna 1977 liitettiin Someroon. Kiikalan kunnan tultua liitetyksi Saloon vuonna 2009 opiston toiminta-alueena ovat 2010-luvulla olleet Somero ja Koski.


title: Somero-opisto

text: Opisto täytti 40 vuotta vuonna 2014. Juhlavuoden kuniaksi ilmestyi filosofian tohtori Leeni Tiirakarin kirjoittama opiston historia.


title: Afrokarpukset

text: Afrokarpukset ("Afrocarpus") on podokarpuskasvien heimoon ("Podocarpaceae") kuuluva havupuusuku. Siihen kuuluu viisi lajia. Suvun edustajat ovat ainavihantia puita. Niitä esiintyy luonnossa ainoastaan Saharan eteläpuolisessa Afrikassa. Suvulle ovat ominaisia mehevät, pyöreät kävyt, jotka muistuttavat suuresti monien koppisiemenisten kasvien hedelmiä.


title: Afrokarpukset

text: Afrokarpukset ovat ainavihantia puita. Rungon ohut kuori hilseilee levyinä. Versojen päätesilmut ovat hyvin pieniä ja huomaamattomia.


title: Afrokarpukset

text: Lehdet ovat litteitä, nahkeapintaisia ja heikosti kaksimuotoisia. Nuorten kasvien varhaislehdet ovat usein myöhäislehtiä suurempia ja voivat olla asennoltaan vastakkaisia tai kierteisiä. Vanhempien kasvien myöhäislehdet ovat asennoltaan kierteisiä. Lehdet ovat usein kääntyneet rangan sivuille kampamaisesti kahteen riviin lehtiasennosta riippumatta. Lehdet ovat muodoltaan suikean soikeita, kapeansuikeita tai tasasoukan suikeita. Lehdessä on näkyvä keskisuoni, toisin kuin läheisen "Nageia"-suvun kasveilla. Ilmarakoja on lehden kummallakin pinnalla.


title: Afrokarpukset

text: Afrokarpukset ovat kaksikotisia, joten hede- ja emikukinnot kehittyvät eri puuyksilöihin. Kukinnot ovat lyhytperäisiä ja kehittyvät hankasilmuista. Hedekukinnot eli hedekävyt ovat muodoltaan pitkiä ja norkkomaisia. Ne voivat kasvaa yksittäin tai ryppäissä. Hedekäpy koostuu lukuisista kierteisesti asettuneista hedelehdistä, joissa on kussakin kaksi siitepölyä tuottavaa pölylokeroa.


title: Afrokarpukset

text: Emikukinnot eli kävyt ovat kypsinä meheviä kuten muillakin podokarpuskasveilla. Kävyssä on aluksi useita käpysuomuja, joista vain lähimpänä kärkeä sijaitseva on hedelmällinen. Hedelmällinen suomu on steriilejä suomuja suurempi, ja siihen muodostuu yksi siemenaihe. Kehittyvää siementä ympäröi sitä kannattavasta käpysuomusta muodostuva vaippa, jota kutsutaan nimellä epimatium. Se kasvaa kävyn kypsyessä suureksi ja meheväksi. Steriilit käpysuomut puolestaan kuihtuvat pois eivätkä muodosta mehevää pohjusta, kuten lähisukuisilla podokarpuksilla ("Podocarpus"). Epimatium on tavallisesti kypsänä väritykseltään keltainen tai punertavan ruskea ja voi olla muodoltaan lähes pallomainen tai hieman pitkänomainen.


title: Afrokarpukset

text: Afrokarpukset ovat podokarpuskasvien heimoon kuuluvia havupuita. Suvun edustajat kuvattiin alun perin podokarpusten suvun lajeina, mutta erotettiin käpyjensä rakenteen perusteella omaksi suvukseen vuonna 1989. Sittemmin myös molekyylibiologiset genetiikan tutkimukset ovat osoittanut afrokarpusten olevan selkeästi erillinen ryhmä podokarpuksista ja muodostavan monofyleettisen ryhmän suvun "Nageia" kanssa.


title: Afrokarpukset

text: Sukuun lasketaan tavallisesti kuuluvaksi viisi lajia.Afrokarpuksia esiintyy luonnossa ainoastaan Saharan eteläpuolisessa Afrikassa. Niitä esintyy luonnonvaraisena Burundin, Etelä-Afrikan, Etiopian, Kenian, Kongon tasavallan, Malawin, Mosambikin, Ruandan, São Tomén ja Príncipen, Swazimaan, Tansanian sekä Ugandan alueilla.


title: Afrokarpukset

text: Useimmat afrokarpukset ovat suurehkoja puita, jotka kasvavat yleensä metsän latvuskerroksessa tai sen yläpuolella ylispuina. Kaariafrokarpus ja "Afrocarpus gracilior" kasvavat yleensä kosteissa subtrooppisissa vuoristosademetsissä. Laji "Afrocarpus usambarensis" kasvaa usein kuivemmissa ainavihannissa vuoristometsissä. "Afrocarpus dawei" kasvaa alavammilla, ilmastoltaan trooppisilla alueilla metsäisillä soilla ja tulvatasankojen metsissä. "Afrocarpus mannii" on pienehkö puu, joka kasvaa luonnonvaraisena kotoperäisenä ainoastaan länsiafrikkalaisen São Tomén saaren Pico de São Tomé -tulivuoren rinteiden pilvimetsissä.


title: Fontaine Stravinski

text: Fontaine Stravinski on moderni suihkulähde Pariisin keskustassa, Pompidou-keskuksen ja Saint-Merrin kirkon välissä sijaitsevalla Place Igor-Stravinski -aukiolla.


title: Fontaine Stravinski

text: Suihkulähde on omistettu säveltäjä Igor Stravinskille, joka asui Pariisissa 1900-luvun alussa ja jonka tunnetuimmat baletit kantaesitettiin siellä. Suihkulähteen loi taiteilijapari Jean Tinguely ja Niki de Saint Phalle. Fontaine Stravinski käsittää suuren vesialtaan, josta kohoaa useita jatkuvassa mekaanisessa liikkeessä olevia kirjavanvärisiä hahmoja ja vettä suihkuttavia mustia mobileja. Osien liikkeet muodostavat harmonisen kokonaisuuden, jossa on koreografian piirteitä. Tinguelyn toteuttamat mobilet ovat mustaksi maalattua alumiinia ja terästä, Saint Phallen tekemät veistoshahmot puolestaan polyesteria. Värillisiä hahmoja on yhteensä 16 ja ne sisältävät suoria viittauksia Stravinskyn sävellyksiin. Suihkulähteen tilasivat Pompidou-keskus, Ranskan kulttuuriministeriö ja Pariisin pormestari Jacques Chirac. Se valmistui vuonna 1983.


title: Fontaine Stravinski

text: Altaan pituus on 36 metriä ja leveys 16,5 metriä.


title: Linja 4 (Toronton metro)

text: Line 4 Sheppard on Toronton metron neljäs ja uusin linja, joka avattiin 22. marraskuuta 2002. Arkipäivisin linjaa käyttää noin 48 000 matkustajaa.


title: Linja 4 (Toronton metro)

text: Linjalla on 5 asemaa ja sen pituus on 5,5 kilometriä. Se alkaa Yonge Streetin ja Sheppard Avenuen risteyksestä ja seuraa Sheppard Avenue Eastia itään Don Mills Roadin risteykseen asti. Linja sijaitsee kokonaan North Yorkin alueella. Vilkkaimpia asemia ovat Sheppard–Yonge ja Don Mills. Sheppard–Yongen asemalta on vaihtoyhteys linjalle 1.


title: Linja 4 (Toronton metro)

text: Linjaa 4 oli alun perin tarkoitus jatkaa Scarboroughiin asti, mutta suunnitelma on myöhemmin haudattu. Linjan rakentamispäätöstä on kritisoitu jälkikäteen voimakkaasti, sillä sen käyttöaste on matala suhteessa korkeisiin rakennuskustannuksiin ja samalla rahalla olisi voitu rakentaa Torontoon useita pikaraitioteitä.


title: Sopdu

text: Sopdu oli muinaisessa Egyptissä palvottu taivaan ja itäisten rajaseutujen jumala. Taivaanjumalana Sopdu liitettiin Orionin tähdistön henkilöitymään Sah-jumalaan ja Sirius-tähden jumalattareen Sothikseen.


title: Sopdu

text: Idän jumalana Sopdun uskottiin suojelevan Egyptin itäisiä raja-asemia ja auttavan faraota hallitsemaan näiden alueiden vierasmaalaisia asukkaita. Sopdua kutsuttiinkin "Idän herraksi", ja hänen tärkein kulttikeskuksensa sijaitsi Ala-Egyptin itäisimmässä nomoksessa nimeltä Per-Sopdu, "Sopdun talo".


title: Dynasty Warriors: Gundam 2

text: Dynasty Warriors: Gundam 2 (, Gandamu Musō Tsū) on vuonna 2008 julkaistu Gundam-aiheinen videopeli. Pelin kehitti Koei ja julkaisi Namco Bandai Games. Se julkaistiin PlayStation 2:lle, PlayStation 3:lle ja Xbox 360:lle. Se on jatkoa vuonna 2007 julkaistulle ille. Peli julkaistiin alun perin Japanissa 18. joulukuuta 2008 ja sen jälkeen huhtikuussa 2009 Yhdysvalloissa ja Euroopassa. Peliä uudistettiin lisäämällä muun muassa hahmoja, sekä hyökkäysvariaatioita.


title: Dynasty Warriors: Gundam 2

text: Yksinpelissä on kaksi eri pelitilaa: "Story Mode" ja "Original Mode". Story Mode korvaa edellisen pelin "Official Moden", jossa on käytössä aluksi neljä eri hahmoa, Amuro Ray, Kamille Bidan, Judau Ashita ja Char Aznable. Näiden tarinat sijoittuvat Gundam, Z Gundam ja Gundam ZZ animesarjoihin. Läpäistyään tarinatilan Amuro Raylla tai Char Aznablella saa avattua lisätarinatilan, joka sijoittuu elokuvaan Char's Counterattack.


title: Dynasty Warriors: Gundam 2

text: Mission Mode korvaa puolestaan "Original Moden". Toisin kuin edeltäjässä, pelitilan tarina ei sijoitu vaihtoehtoiseen universumiin vaan se jakaa samaa tarinaa molemmista jatkumoista. Jokaisella hahmolla on oma määrä tehtäviä. Pelitilaan kuuluu Free Missions, jossa on tehtävänä suorittaa sattumanvaraisia tehtäviä ja lisähaasteita. Friendship Missions vaikuttaa ystävyysmittariin muihin lentäjiin nähden. License Missions antaa mahdollisuuden saada muiden hahmojen sotakoneita tietylle hahmolle. Collection Missions tarjoaa pelaajalle mahdollisuuden kerätä osia sotakoneeseen taistelemalla niitä vastaan. Extra Missions on vaativatasoisia haasteita, joista voi saavuttaa korkeatasoisia osia tietyille sotakoneille.


title: Dynasty Warriors: Gundam 2

text: Dynasty Warriors: Gundam 2 sai jatkoa, kun julkaistiin Japanissa joulukuussa 2010, Yhdysvalloissa kesäkuussa 2011 ja muualla maailmassa heinäkuussa 2011. Pelille julkaistiin vielä yksi osa lisää joulukuussa 2013 Japanissa ja muualla maailmassa kesäkuussa 2014.


title: Saara Särmä

text: Saara Särmä (s. 1975 Forssa) on suomalainen tutkija, taiteilija ja feministi. Särmä on tullut tunnetuksi "Congrats, you have an all male panel!" -blogista, joka dokumentoi humoristisesti paneeleita ja seminaareja, joissa esiintyy vain miesasiantuntijoita.


title: Saara Särmä

text: Särmä on perustanut Feministisen ajatushautomo Hatun entisen kansanedustaja Rosa Meriläisen ja toimittaja Johanna Vehkoon kanssa.


title: Saara Särmä

text: Särmä väitteli tohtoriksi vuonna 2014. Väitöskirja sisältää Särmän tekemiä kollaaseja, joilla hän ilmentää sitä, kuinka ydinasevalloiksi mieliviä valtioita sukupuolitetaan, seksualisoidaan ja vähätellään.


title: Colonne de Juillet

text: Colonne de Juillet (”Heinäkuun pylväs”) on 51,5 metriä korkea muistopylväs Pariisin Place de la Bastille -aukiolla. Se on pystytetty vuoden 1830 heinäkuun vallankumouksessa kuolleiden muistoksi. Pylväs on pronssia ja se on ontto. Pylvään huipulla on Auguste Dumontin kullattu veistos "Vapauden henki".


title: Colonne de Juillet

text: Colonne de Juillet pystytettiin heinäkuun vallankumouksen myötä valtaan nousseen kuningas Ludvig Filipin määräyksestä. Kuningas antoi määräyksen muistomerkin pystyttämisestä jo joulukuussa 1830 ja muurasi peruskiven vain vuosi vallankumouksen jälkeen, heinäkuussa 1831. Pylvään suunnitelma tilattiin vuonna 1833 arkkitehti Jean-Antoine Alavoinelta, mutta lopulta sen suunnitteli hänen apulaisena Joseph-Louis Duc. Pylväs valmistui vuonna 1840. Monumentin huipulle kuningas Ludvig Filip valitsi Dumontin vuonna 1833 esittelemän veistoksen "Vapauden henki". Pylvään muut koristelut toteutti kuvanveistäjä Antoine-Louis Barye.


title: Colonne de Juillet

text: Colonne de Juillet’n kryptaan haudattiin 504 heinäkuun 1830 kansannousussa kuollutta pariisilaista. Lisäksi uhrien nimet hakattiin pylvään jalustaan. Jälkeenpäin pylväs omistettiin myös vuoden 1848 helmikuun vallankumouksen uhreille, mikä kasvatti nimien lukumäärään seitsemäänsataan. Pylvään marmorinen jalusta on peräisin jo Napoleonin ajalta ja se oli alun perin tarkoitettu Napoleonin kaavailemalle suurelle norsupatsaalle, joka ei koskaan valmistunut.


title: Krista Berg

text: Krista Berg on suomalainen ampumahiihtäjä, joka edustaa Kontiolahden Urheilijoita. Aikaisemmin hän edusti Oulun Hiihtoseuraa.


title: Krista Berg

text: Krista Berg on edustanut Suomea useissa kansainvälisissä kilpailuissa vuosina 2009–2012. Hän kilpaili nuorten MM-kilpailuissa Torsbyssä 2010, Nové Městossa 2011 ja Kontiolahdella 2012 sekä nuorten EM-kilpailuissa Otepäässä 2010 ja Ridnaun-Val Ridannassa 2011. Hän sijoittui nuorten arvokisojen henkilökohtaisilla matkoilla parhaimmillaan 33:nneksi Torsbyn MM-kilpailujen normaalimatkalla 2010 ja viestissä neljänneksi Otepään EM-kilpailuissa 2010.


title: Krista Berg

text: Krista Berg voitti Pohjoismaiden mestaruuspronssia Hämeenlinnassa vuonna 2011.


title: Krista Berg

text: Kotimaan kilpailuissa Berg on saavuttanut useita nuorten Suomen-mestaruusmitaleita ampumahiihdossa ja ampumajuoksussa. Vuonna 2012 hän voitti sarjassaan N21 Suomen-mestaruuden normaalikilpailussa, yhteislähdössä, pikakilpailussa ja takaa-ajossa. Vuonna 2013 Berg oli ampumahiihdon Suomen-mestaruuskilpailuissa pikakilpailussa neljäs Kaisa Mäkäräisen voittaessa.


title: Krista Berg

text: Krista Berg kuului Joensuun urheiluakatemian kärkiurheilijoihin vuosina 2012–2014.


title: Til It Happens to You

text: ”Til It Happens to You” on Lady Gagan esittämä kappale vuodelta 2015. Lady Gaga teki kappaleen yhdessä Diane Warrenin kanssa "Uhka kampuksella" -dokumenttielokuvaa varten, joka käsittelee seksuaalista hyväksikäyttöä amerikkalaisilla yliopistokampuksilla.


title: Til It Happens to You

text: Kappale julkaistiin singlenä 18. syyskuuta 2015, ja samana päivänä videopalvelu Vevossa julkaistiin Catherine Hardwicken ohjaama musiikkivideo.


title: Cliff Barker

text: Clifford Eugene ”Cliff” Barker (15. tammikuuta 1921 Yorktown, Indiana – 17. maaliskuuta 1998 Satsuma, Florida) oli yhdysvaltalainen koripalloilija, koripallovalmentaja ja olympiavoittaja.


title: Cliff Barker

text: Barker voitti Kentuckyn yliopiston joukkueessa kaksi NCAA:n mestaruutta. Hän pelasi NBA:ssa vuodet 1949–1952 Indianapolis Olympiansissa, jonka päävalmentajana hän samalla toimi kahden ensimmäisen kauden ajan. Barker pelasi myös Yhdysvaltojen olympiakultaa Lontoon kesäolympialaisissa 1948 voittaneessa maajoukkueessa.


title: Henrik Visnapuu

text: Henrik Visnapuu (2. tammikuuta 1890, Valgamaa – 3. huhtikuuta 1951, New York) oli virolainen runoilija. Hän kuului Siuru-nimiseen kirjailijaryhmään, jonka myrsky- ja kiihkokauden huomattavin edustaja hän Marie Underin ohella. Hänen esikoiskokoelmansa "Amores" (1917) herätti kohua. Siinä ja muissa varhaisissa kokoelmissaan Visnapuu esiintyy varsinkin rakkauslyyrikkona, mutta mukana niissä on myös luontoaiheita. Hän kirjoitti myös vallankumouksen tragiikasta ja uskonnollisia kokemuksia. 1920-luvulta lähtien hän kirjoitti erityisesti isänmaasta. Lyriikan lisäksi hän julkaisi mm. näytelmiä ja esseitä sekä vuonna 1951 muistelmateoksen Päike ja jõgi.


title: Henrik Visnapuu

text: Vuosina 1935–1937 Visnapuu oli propagandaministeriön neuvos, vuosina 1937–1940 yksi Uus-Eestin toimituksen jäsenistä ja samaan aikaan kirjallisuusaikakauskirja Varamun toimittaja. Vuonna 1944 hän lähti maanpakoon Saksaan, mistä sittemmin muutti Yhdysvaltoihin. Hänen pakolaisvuosinaan kirjoittamastaan lyriikasta ilmenee isänmaan kaiho ja rakkauden peruselämys.


title: Vincent Youmans

text: Vincent Youmans oli yhdysvaltalainen elokuvamusiikin ja operettien säveltäjä, aikansa keskeisiä elokuvasäveltäjiä. Häneltä on suomeksi esitetty yksi hänen alkukautensa musikaaleista "No no Nanette" (1924) ja "Laivaston tyttö".


title: Ralph Beard

text: Ralph Milton Beard jr. (2. joulukuuta 1927 Hardinsburg, Kentucky – 29. marraskuuta 2007 Louisville, Kentucky) oli yhdysvaltalainen koripalloilija ja olympiavoittaja.


title: Ralph Beard

text: Beard voitti Kentuckyn yliopiston joukkueessa kaksi NCAA:n mestaruutta. Hän pelasi NBA:ssa vuodet 1949–1951 Indianapolis Olympiansissa. Kaudella 1950–1951 hänet valittiin en ykkös- ja kaudella 1949–1950 kakkosviisikkoon. Vuonna 1951 hänet valittiin historian ensimmäiseen un. Beard pelasi myös Yhdysvaltojen olympiakultaa Lontoon kesäolympialaisissa 1948 voittaneessa maajoukkueessa. Beardin pelaajaura loppui, kun hän sai elinikäisen pelikiellon NBA:han yliopistoaikaisesta sopupelistään. Beard kuoli Louisvillessä 29. marraskuuta 2007.


title: Edward Young

text: Edward Young (1681 - 1765) oli brittiläinen runoilija. Vuonna 1719 Young siirtyi Yrjö II:n hovipapista Welwyniin kappalaiseksi. Hänen pääteoksensa on vuosina 1742–1745 ilmestynyt runoelma "The Complaint, or Night Thoughts on Life, Death and Immortality", joka tunnetaan myös nimellä "Youngin yöt". Se käsittelee elämää, kuolemaa ja kuolemattomuutta. Siinä on Miltonia muistuttavaa ylevää synkkyyttä mutta myös väsyttävää kaihomielisyyttä ja monisanaisuutta. Hän oli romantikkojen edeltäjä. Romantiikka alkoi herätä sen myötä, että hän pyysi yöltä pääsemistä "hengen tutkimattomille alueille."


title: Francis Younghusband

text: Francis Edward Younghusband (1863–1942) oli brittiläinen Aasian-tutkija ja upseeri. Hän matkasi vuodesta 1886 lähtien laajasti Keski-Aasiassa. Vuosina 1903 ja 1904 tapahtunut, Younghusbandin ja kenraali Macdonaldin johtama Tiibetiin suuntautunut brittiläinen sotilasretkikunta eteni ensimmäisenä Lhasaan. Younghusband teki myös matkoja Mantšuriaan ja Gobiin. Vuonna 1904 Younghusband pakotti Tiibetin hallituksen perustamaan kaksi kauppapaikkaa brittejä varten. Vuosina 1904–1906 Younghusband oli Ison-Britannian komissaari Tiibetissä.


title: Suomen muinaislinnat (kirja)

text: Suomen muinaislinnat on valtionarkeologi Hjalmar Appelgrenin vuonna 1891 julkaistu väitöskirja, joka esittelee yhteensä 361 hänen tutkimaansa suomalaista muinaislinnaa. Se on ensimmäinen ja edelleen myös laajin aiheesta tehty tutkimus. Nykyään teoksen ansioina pidetään Appelgrenin tarkkoja muinaislinnojen kuvauksia sekä niistä tehtyjä piirustuksia ja karttoja.


title: Suomen muinaislinnat (kirja)

text: Suurin osa kirjassa esitellyistä paikoista ei kuitenkaan ole muinaislinnoja, vaan pelkkiä paikannimistöön perustuvia olettamuksia, joista Appelgren on löytänyt jotakin perimätietoa. Varmoiksi todennetut hän esittelee piirustuksin, käsitellen myös niiden rakenteita ja paikoilla tehtyjä kaivauksia. Väitöskirjaa laatiessaan Appelgren vieraili itse yli sadalla linnavuorella. Osassa hän suoritti myös kaivauksia, joiden perusteella Appelgren määritteli ne myöhäisrautakautisiksi.


title: Suomen muinaislinnat (kirja)

text: Kirjassa on yhteensä yli 160 kuvaa, jotka käsittävät muinaislinnojen pohjapiirroksia ja karttoja, maisemapiirroksia sekä kuvia kohteista tehdyustä esinelöydöistä. Lisäksi mukana on karttaliite. Teoksen kuvituksesta on Appelgrenin ohella vastannut kartanpiirtäjä I. J. Inberg.


title: Suomen muinaislinnat (kirja)

text: Salakirjat-kustantamo julkaisi teoksen uusintapainoksena vuonna 2013. Sen kannessa on Magnus von Wrightin kivipiirros Hakoisten linnavuoresta.


title: Title IX

text: Title IX (säädös 9) on 23. kesäkuuta 1972 voimaan astunut Yhdysvaltain laki. Lain mukaan liittovaltion tukemissa koulutusohjelmissa ei saa syrjiä ketään sukupuolen perusteella. Jos oppilaitos rikkoo lakia, valtio voi peruuttaa sen rahoituksen.


title: Charles Augustus Young

text: Charles Augustus Young (1834–1908) oli yhdysvaltalainen tähtitieteilijä. Hän tutki perusteellisesti Aurinkoa spektrianalyysin ja valokuvauksen avulla. Vuonna 1869 sattuneen auringonpimennyksen aikana Young keksi kromosfäärin kääntävän kerroksen ja koroniumviivan auringonspektrissä. Ensimmäisten joukossa hän valokuvasi protuberansseja. Young oli professori Dartmouth Collegessa vuodesta 1868 ja Princetonissa vuodesta 1877 lähtien.


title: Tarkka-ampujat (televisiosarja)

text: Tarkka-ampujat ("Flashpoint") on kanadalainen poliisisarja, jonka ensiesitys oli CTV:n kanavalla 11. heinäkuuta 2008. Sitä esitettiin Suomessa TV5-kanavalla vuodesta 2011 lähtien. Sarjan ovat luoneet Mark Ellis ja Stephanie Morgenstern ja sitä tähdittävät Hugh Dillon, Amy Jo Johnson, David Paetkau, Sergio Di Zio, sekä Enrico Colantoni. "Tarkka-ampujia" kuvattiin Torontossa.


title: Tarkka-ampujat (televisiosarja)

text: Tammikuussa 2011 Ion Television hankki kaikki sarjan oikeudet CBS:ltä. Ion Television lopetti sarjan tuottamisen vuonna 2012 viidennen kauden jälkeen.


title: Tarkka-ampujat (televisiosarja)

text: "Tarkka-ampujissa" seurataan poliisin erikoisyksikön, SRU:n ("Strategic Response Unit") toimintaa erilaisissa vaaratilanteissa. SRU perustuu Toronton poliisin erikoisyksikön ("Emergency Task Force") toimintaan.


title: Tarkka-ampujat (televisiosarja)

text: "Tarkka-ampujat" sai alkunsa CTV-televisiokanavan kilpailusta, jossa he pyysivät ihmisiä lähettämään omia käsikirjoituksiaan kanavalle. Käsikirjoitusvaiheessa sarjan nimiä olivat "Sniper" ja "Critical Incident". Käsikirjoitus oli kahden tunnin televisioelokuvalle, joka muutettiin televisiosarja formaattiin.


title: Tarkka-ampujat (televisiosarja)

text: CTV antoi sarjalle vihreätä valoa joulukuussa 2007. Sarjan alkamista ei haitannut vuosina 2007–2008 tapahtunut käsikirjoittajien lakko, koska kanadalaiset tuotannot olivat sen ulkopuolella.


title: Tarkka-ampujat (televisiosarja)

text: Sarja oli tarkoitettu vain CTV:n kanadalaiselle katsojille, mutta tammikuussa 2008 Yhdysvaltalainen CBS kertoi ostaneensa sarjan esitysoikeudet.


title: Tarkka-ampujat (televisiosarja)

text: 13 jakson mittaisen ensimmäisen kauden kuvaaminen alkoi huhtikuussa 2008. Pilottijakson (""Scorpio"") tapahtumat perustuvat vuonna 2004 Torontossa tapahtuneeseen panttivankitilanteeseen, joka päättyi Toronton erikoisyksikön (Emergency Task Force) tarkkuuskiväärin laukaukseen.


title: Tarkka-ampujat (televisiosarja)

text: Elokuussa 2008 CTV ilmoitti tilanneensa sarjalle toisen tuotantokauden. Kolmas kausi tilattiin lokakuussa 2009, neljäs kausi kesäkuussa 2010 ja viides kausi tammikuussa 2012.


title: Tarkka-ampujat (televisiosarja)

text: "Tarkka-ampujat" ja draamasarja "Kuuntelija" on yhdistetty samaan maailmaan crossover-jakson myötä.


title: Pakolaisten rekisteröintikeskus

text: Pakolaisten rekisteröintikeskus on EU:n ulkorajalle perustettu virasto, jossa EU:n ulkopuolelta saapuneiden pakolaisten ja turvapaikanhakijoiden rekisteröinti käsitellään. Rekisteröintikeskuksessa turvapaikanhakijan laillinen oikeus jäädä Eurooppaan selvitetään ja pakolainen voi saada hyväksytyn tai hylätyn päätöksen, jonka jälkeen hänet voidaan palauttaa lähtömaahan takaisin. Mikäli pakolainen todetaan lailliseksi turvapaikanhakijaksi, hän voi siirtyä johonkin EU:n jäsenmaahan.


title: Pakolaisten rekisteröintikeskus

text: Pakolaisten rekisteröintikeskus on perusteilla mm. Kreikkaan kuuluvalle Kosin saarelle, jossa se on kohdannut voimasta paikallisten asukkaiden vastustusta ja johtanut jopa aseellisiin välikohtauksiin. Myös saaren pormestari on vedonnut Kreikan pääministeriin tilanteen rauhoittamiseksi.


title: Sisteri

text: Sisteri, cittern eli sisterni (engl. "cittern", myös "citharen", "cithren", "cittharn"; saks. "Cister", "Cither", "Cythar", "Halszither", "Zister", "Zitter"; ransk. "cistre"; it. "cetara", "cetera", "cetra"; esp. "citara", "cithara", "citola") on 18:lla tai 19:llä kiinteällä metallista tai luusta tehdyllä otenauhalla varustettu metallikielinen näppäilysoitin, jonka kielisilta on liikuteltavissa. Sisterin edestäpäin katsottuna päärynää muistuttava runko on matala ja pohja tasainen tai vain hieman kupera. Soittimen kielten määrä on vaihdellut rakentajasta ja rakennuspaikasta riippuen: ranskalaiset sisterit olivat usein nelikuoroisia (kieliä kahdeksan), italialaiset kuusikuoroisia (kieliä 12), englantilaiset ja saksalaiset viisikuoroisia (kieliä kymmenen). Bassokokoisen sisterin eli ceteronen (saks. "gross Cither", "gross Zittern"; ransk. "cisteron"; it. "ceterone", "citara tiorbata") kielten määrä on enimmillään 28.


title: Sisteri

text: Sisteri oli suosionsa huipulla 1500–1600-luvuilla. Renessanssiaikana soittimen katsottin periytyvän antiikin kitharasta ("κιθάρα"), vaikka edeltäjäksi on pikemmin osoitettava keskiaikainen citole.


title: Sisteri

text: Sisterin 1600- ja 1700-luvulla syntyneitä paikallisia erityismuotoja ovat mm. kellositra, englanninkitara ja portugalinkitara. Saksalaisella kielialueella sisteri koki uuden tulemisensa 1900-luvun vaihteessa, jolloin kehitettiin Thüringenin metsäsitra (saks. "Lutherzither", "Thüringer Waldzither", "Waldzither", "Wartburglaute"), joka oli suosittu varsinkin Wandervogel-liikkeen parissa.


title: Steve Jackson

text: Steve Jackson -nimisiä henkilöitä ovat:


title: Kirill Käro

text: Kirill Valerjevitš Käro (, ) (s. 24. helmikuuta 1975 Tallinna, Viron SNT) on virolais-venäläinen näyttelijä, jolla on ollut sekä teatteri- että televisiorooleja.


title: Kirill Käro

text: Kirill Käro on kotoisin Tallinnan Lasnamäeltä, jossa hänen vanhempansa asuvat. Hän puhuu omien sanojensa mukaan viroa huonosti. Hänen isoisänsä oli siperianvirolainen Alfred Kärö, joka muutti muutti Viroon neuvostomiehityksen aikoihin vuonna 1940 ja avioitui paikallisen vironvenäläisen naisen kanssa. Kirillin isä Valeri Käro oli merimies ja äiti työskenteli lastentarhassa. Virolainen näyttelijä Volli Käro on hänen isosetänsä. Kirill valmistui venäjänkielisestä Tallinnan 12. lukiosta (nyk. Lasnamäen lukio) vuonna 1992. Kirill Käron mukaan hän ei pidä itseään virolaisena, muttei koe itseään myöskään Venäjällä puhtaan venäläisenä. Tallinnassa häntä pidetään venäläisenä ja Moskovassa täysin virolaisena. Moskovaan palaamisesta huolimatta Kärö käy usein Virossa, Latviassa ja Ukrainassa.


title: Kirill Käro

text: Tämän jälkeen hän opiskeli Štšukinin teatterikoulussa Moskovassa, josta valmistui 1997. Vuosina 1997–1999 hän toimi Moskovassa armenialaisen Armen Džigarhanjanin johtamassa Moskovan draamateatterissa, ja palasi Viroon, jossa näytteli Viron venäläisessä teatterissa vuosina 1999–2004. Vuonna 2005 hän palasi takaisin Venäjälle.


title: Kirill Käro

text: Suomessa Käro tunnetaan ainakin Aleksein osasta Klaus Härön menestyselokuvasta Miekkailija sekä Ylellä 2016 esitetystä ukrainalaisesta dekkarista Nuuskija.


title: Eetu Peuhkuri

text: Eetu Peuhkuri (s. 3. marraskuuta 1990) on suomalainen jääpalloilija. Hän edustaa Ruotsin Elitserienin Broberg/Söderhamn Bandyä ja on pelipaikaltaan keskikenttäpelaaja.


title: Eetu Peuhkuri

text: Peuhkuri on lappeenrantalaisen Veiterän kasvatti. Hän oli voittamassa seuran A-juniorien kanssa SM-kultaa vuonna 2011.


title: Eetu Peuhkuri

text: Veiterän edustusjoukkueessa Peuhkuri pelasi yhdeksän vuoden ajan kaudesta 2006–2007 alkaen. Kaudella 2014–2015 Veiterä saavutti Suomen Cupin mestaruuden ja Bandyliigassa SM-pronssia. Kaudeksi 2015–2016 Peuhkuri siirtyi Ruotsin Elitserienin Broberg/Söderhamn Bandyyn.


title: Eetu Peuhkuri

text: Peuhkuri pelasi ensimmäiset A-maaottelunsa Suomen maajoukkueessa tammikuussa 2015. Hän kuului maajoukkueeseen MM-kilpailuissa Habarovskissa vuonna 2015 ja Uljanovskissa vuonna 2016, joista jälkimmäisissä Suomi saavutti hopeaa.


title: Eetu Peuhkuri

text: Peuhkuri on jääpallosuvusta. Hänen isoisänsä Matti Peuhkuri nousi Veiterän edustusjoukkueeseen vuonna 1959. Matin pojista Anssi, Harri ja Kari Peuhkurista pisimmälle lajissa pääsi viimeksi mainittu, joka pelasi 78 A-maaottelua. Kari on myöhemmin toiminut Jääpalloliiton puheenjohtajana, ja Anssi puolestaan Veiterän valmentajana. Kolmannesta polvesta SM-tasolla ovat Eetun lisäksi pelanneet Joonas ja Topi Peuhkuri.


title: Juha Kinnunen (täsmennyssivu)

text: Juha Kinnunen on seuraavien henkilöiden nimi:


title: Anwar Shaikh

text: Anwar Shaikh (s. 1945) on yhdysvaltalainen taloustieteilijä. Hän toimii professorina New School yliopistossa New Yorkissa. Hän tutkii kapitalistista taloutta klassisesta, erityisesti marxilaisesta näkökulmasta.


title: Anwar Shaikh

text: Shaikhin pääteos on "Capitalism: Competition, Conflict, Crisis" (Oxford University Press, 2016).


title: Anja Winquist

text: Anja Winquist (o.s. "Jaatinen"; 9. huhtikuuta 1934 Sortavala − 16. joulukuuta 2015 Turku) oli suomalainen muotoilija ja keraamikko. Hän teki pitkän uran keramiikkasuunnittelijana Arabialla.


title: Anja Winquist

text: Winquist opiskeli muotoilua Taideteollisessa oppilaitoksessa, josta valmistui vuonna 1955. Valmistumisensa jälkeen hän siirtyi työskentelemään Arabialle vuonna 1955 ja työskenteli yhtiön palveluksessa vuoteen 1974 saakka. Winquist suunnitteli koriste-esineiden lisäksi myös käyttökeramiikkaa, kuten Karelia-astiaston. Winquist lähti Arabiasta vuonna 1974 Pentikin palvelukseen kouluttamaan ja kehittämään yhtiön toimintaa. Uransa loppuvaiheessa hän toimi myös Turun kaakelitehtaan vastaavana muotoilijana.


title: Anja Winquist

text: Anja Winquist oli naimisissa keraamikko ja muotoilija Peter Winquistin kanssa. He saivat Taideteollisuuden valtionpalkinnon vuonna 1976. Anja Winquist kuoli 16. joulukuuta 2015 kotonaan Turussa 81-vuotiaana.


title: Jukka Konttinen

text: Jukka Tapio Konttinen (s. 1961 Oulu) on suomalainen kemisti ja professori. Hän toimi Jyväskylän yliopiston kemian professorina 2009–2014 ja sen jälkeen hän on ollut vuodesta 2014 lähtien Tampereen teknillisen yliopiston biojalostuksen kemian professorina.


title: Jukka Konttinen

text: Jukka Konttinen opiskeli Oulun yliopistossa ja valmistui sieltä diplomi-insinööriksi 1988. Hän suoritti Oulun yliopistossa tekniikan lisensiaatin tutkinnon 1994.


title: Jukka Konttinen

text: Konttinen aloitti uransa tutkimusinsinöörinä Tampella Power- ja Enviropower-yhtiöissä vuosina 1989–1995. Sen jälkeen hän toimi Andritz-konserniin kuuluvassa Carbona Oy:ssä tutkimuspäällikkönä 1996–1998, sivutoimisena konsulttina 1999–2006 ja lopulta tutkimusjohtajana 2007–2008.


title: Jukka Konttinen

text: Tekniikan tohtoriksi Konttinen väitteli Åbo Akademin kemiantekniikan tiedekunnassa vuonna 1998. Valmistuttuaan hän aloitti akateemisen uransa. Hän työskenteli 1999–2006 Åbo Akademin prosessikeskuksessa päätoimisena vanhempana tutkijana ja sittemmin projektipäällikkönä.


title: Jukka Konttinen

text: Tutkimustyön ohella Konttisella on ollut useita opetustehtäviä. Hän toimi tuntiopettajana Hämeen ja Tampereen ammattikorkeakoulussa vuosina 1998, 2006 ja 2007. Hän on toiminut opettajana Tampereen teknillisessä yliopistossa vuodesta 2001 ja vuonna 2006 hänet nimitettiin yliopiston dosentiksi.


title: Jukka Konttinen

text: Heinäkuussa 2009 Konttinen nimitettiin kemian professoriksi Jyväskylän yliopistoon, jossa hänen vastuullaan oli uusiutuvaan energiaan keskittyvä ohjelma.


title: Jukka Konttinen

text: Elokuussa 2014 Konttinen siirtyi Tampereen teknillisen yliopiston biojalostuksen kemian professoriksi. Professuurin keskeiset alueet tutkimuksessa ja opetuksessa liittyvät biomassan termiseen konversioon ja biojalostukseen. Konttinen on selvittänyt myös, miten energiaa voisi tuottaa erilaisista bio- ja jäteraaka-aineista. Uusinta tutkimussuuntaa edustavat erilaiset hybridienergiantuotantojärjestelmät (mm. bio-, aurinko-, geo- ja tuulienergia), joita hän on käsittelyt tutkimuksissaan hajautetussa mittakaavassa.


title: Jukka Konttinen

text: Kemistinä Konttinen on keskittynyt tutkimuksessaan polttoprosesseihin liittyvään kaasutukseen ja palamiseen sekä ympäristöteknologiaan. Konttinen aloitti tutkimustyön jo toimiessaan Tampella Power- ja Enviropower-yhtiöissä. Hänen ensimmäiset tutkimuksensa liittyivät kiinteän polttoaineen kaasutusvoimalaitoksen prosessien ja kaasutuskaasun kuumapuhdistuksen tutkimukseen ja polttoprosessin kehittämiseen. Tutkimuksen avulla etsittiin myös kaupallisia ratkaisuja. Hän kehitti tuona aikana mm. rikinpoistoratkaisun.


title: Jukka Konttinen

text:
Siirryttyään Åbo Akademiin hän jatkoi poltto- ja kaasutusprosessien tutkimusta. Akateemisena tutkijana hän tarkasteli polttoprosesseja laajemmin ottaen tarkasteluun mukaan polttoaineen reaktiivisuuden sekä ympäristönäkökohdat.
Professoriaikanaan Jyväskylässä Konttinen tutki erilaisia uusiutuvia energianlähteitä.
TTY:ssä hänen tutkimuksissaan on painottunut biokemiallinen näkökulma. Hän on tutkinut varsinkin biomassan ja jätteen käyttöä energiantuotannossa. Tutkimuksen tavoitteena on edesauttaa fossiilisten polttoaineiden korvaamista biopolttoaineilla.


title: Jukka Konttinen

text: Professori Konttinen on osallistunut kansainvälisiin yhteistiedehankkeisiin. Aloittaessaan Tampereen teknillisen yliopiston professorina hänellä oli parhaillaan käynnissä EU:n FP 7-puiteohjelman tuella toteutettu hanke "BIOSTIRLING-4SKA". Hankkeessa valmisteltiin bioperäisen kaasun tuotantolaitoksen rakentamista ja käyttöönottoa. Laitos sijaitsee Portugalin Mourassa. Valmiin laitoksen tuottamalla sähköllä toimii radioteleskooppi.


title: Pirjo Hämäläinen

text: Pirjo Raila Helinä Hämäläinen (myös "Hämäläinen-Forslund", 24. toukokuuta 1952 Valkeala – 3. helmikuuta 2017 Hyvinkää) oli suomalainen taidehistorioitsija, kirjailija ja kolumnisti.


title: Pirjo Hämäläinen

text: Hämäläinen kirjoitti ylioppilaaksi Kouvolan tyttölyseosta ja opiskeli sen jälkeen Kouvolan kieli-instituutissa venäjää ja Helsingin yliopistossa taidehistoriaa, venäjää ja muita humanistisia aineita. Filosofian kandidaatiksi hän valmistui 1981. Hämäläisen ensimmäisiä työpaikkoja olivat Gallen-Kallelan museo, Museoviraston rakennushistorian osasto, Helsingin taiteilijaseura ja Suomen taideakatemian tiedotus- ja valistusosasto. Helsingistä Hämäläinen lähti 1982 käynnistämään Hyvinkään uutta taidekeskusta, nykyistä taidemuseota, jonka pysyvänä kokoelmana esitellään Yrjö Saarisen maalauksia.


title: Pirjo Hämäläinen

text: Kansan Uutisten kulttuuritoimittajana Hämäläinen aloitti 1989. Kolmen vuoden kuluttua hän siirtyi vapaaksi kolumnistiksi. Hyvinkään Sanomiin, nykyiseen Aamupostiin, Hämäläinen kirjoitti 1980-luvulta lähtien taidearvosteluja ja kolumneja.


title: Pirjo Hämäläinen

text: Hyvinkään kaupunginvaltuustossa Hämäläinen oli vasemmistoliiton edustajana. Hän vaikutti myös muun muassa Hyvinkään kaupunginhallituksessa, Uudenmaan maakuntahallituksessa, Suomen kulttuurirahaston Uudenmaan rahastossa ja Euroopan Alueiden komiteassa. Suomi–Venäjä-Seurassa Hämäläinen toimi monissa eri tehtävissä, kymmenisen vuotta myös Hyvinkään osaston puheenjohtajana.


title: Pirjo Hämäläinen

text:
Hämäläinen julkaisi suuren määrän artikkeleita ja yli 20 tietokirjaa. Hänelle olivat aiheina läheisiä kuvataide, tyylihistoria, sukuhistoria, paikallishistoria, folklore, kasviperinteet, Pietari, Karjalan kannas ja Hyvinkää.
¨


title: Łukasz Parszczyński

text: Łukasz Parszczyński (s. 4. toukokuuta 1985 Varsova) on puolalainen este- ja keskimatkojen juoksija. 180 senttimetriä pitkä ja 64 kilogrammaa painava Parszczyński edustaa KS Podlasie Białystokia.


title: Łukasz Parszczyński

text: Parszczyński kilpaili vuoden 2012 kesäolympialaisissa Lontoossa jääden alkueriin 3 000 metrin estejuoksussa. Hän kilpaili myös vuoden 2011 MM-kilpailuissa Daegussa. Parszczyński pitää hallussaan Puolan ennätystä sisäratojen 2 000 ja 3 000 metrin sileällä matkalla. Maastojuoksun EM-kilpailuista hänellä on yksi nuorten joukkuehopea ja yksi -pronssi.


title: Łukasz Parszczyński

text: Tammikuussa 2016 Parszczyński loukkaantui vakavasti pudottuaan kahden kerroksen matkan parvekkeelta Espanjan Costa Bravalla. Parszczyńskin ura päättyi todennäköisesti tähän onnettomuuteen.


title: Nicolai Reedtz

text: Nicolai Reedtz (s. 8. syyskuuta 1995 Odense) on tanskalainen tietokonepelaamisen ammattilainen. Reedtz on erikoistunut en. Reedtz edustaa tanskalaista Astralis-joukkuetta.


title: Nicolai Reedtz

text: Reedtz liittyi Astralisiin tammikuussa 2016. Tätä ennen hän edusti niin ikään tanskalaista ?-joukkuetta. Vuonna 2015 Reedtz valittiin HLTV.org -nettisivuston toimesta maailman kolmanneksi parhaaksi pelaajaksi.


title: Nicolai Reedtz

text: Reedtz tunnetaan paremmin pelaajanimellään "dev1ce".


title: Tervajärvi (Parkano, Jylhänkylä)

text: Tervajärvi on Pirkanmaalla Parkanossa Jylhänkylässä sijaitseva kuivatettu järvi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Tervajärvi, joka on osa Vääräjoen valuma-aluetta, on nykyään ojitettua avosuota.


title: Tervajärvi (Parkano, Jylhänkylä)

text: Järven pituus oli 650 metriä, leveys 250 metriä ja sen pinta-ala oli 6,8 hehtaaria. Sen paikalla sijaitsee suunnilleen saman kokoinen ja muotoinen ojitettu suo. Se sijaitsee 500–600 metriä Vähä-Valkiaisesta ja Iso Venejärvestä itään. Tervajärven suon seitsemän kilometriä pitkä laskuoja lähtee suon eteläpäästä ja yhtyy Kuivasjärven Aholanlahteen laskevaan Vääräjokeen. Suohon laskee ympäröiviltä metsäsoilta suo-ojia, jotka ohjataan Vääräjokeen. Rantaviivan pituus oli ennen järvenlaskua 1,4 kilometriä. Suon yli kulkee nykyään peltotie. Valtatie 3 ohittaa entisen järven eteläpään 100 metrin etäisyydeltä.


title: Tervajärvi (Parkano, Jylhänkylä)

text: Vanhoissa Parkanon pitäjänkartoissa, joita piirrettiin Suomessa 1840-1870-luvuilla on Tervajärvi piirretty selkeästi näkyviin. Tuona aikana seudulle oli perustettu kolme uudistilaa (nyby), jotka olivat raivanneet pieniä aloja peltomaata tajojensa ympäriltä. Seutu oli hyvää senkin vuoksi, että ympärillä oli järviä, joiden pinnanlasku olisi helppo toteuttaa. Järvenlaskun vesijättömaalla kasvoi heinärehu hyvin. Tervajärven ympäriltä on laskettu pariakin järveä ennen kuin oli Tervajärven vuoro kuivattaa kokonaan.


title: Tervajärvi (Parkano, Jylhänkylä)

text: Vuoden 1959 painetussa peruskartassa Tervajärvi on vielä piirretty järvenä, jonka vedenpinta oli 30 senttimetriä korkeammalla kuin viereisellä "Vähä-Valkijärvellä". Laskuojan alkuosuus oli tuolloin vielä luontainen puro, mutta Peltomäen maatilan peltojen halki se virtasi suoraksi kaivettuna. Tämän jälkeen järveä on alettu laskea. Vuoden 1984 peruskartassa järven yleisilme on muuttunut selvästi heinittyneeksi. Järvellä oli avovettä enää puolet entisestä alasta. Vuonna 1992 järvi oli jo kosteikko, jonka läpi oli kaivettu suo-oja. Nykyään (vuonna 2016) järven eteläpään pohja on ojitettu tiheästi ja kuivattamisen viimeinen vaihe on käsillä.


title: Tatiana Calderón

text: Tatiana Calderón Noguera (s. 10. maaliskuuta 1993 Bogotá, Kolumbia) on kolumbialainen rata-autoilija. Hän toimii Sauberin F1-testikuljettajana.


title: Tatiana Calderón

text: Calderón aloitti uransa karting-luokista vuonna 2005. Vuonna 2010 Calderón aloitti kilpauransa Yhdysvalloissa Star Mazda Championship -sarjassa jossa hän sijoittui sarjan kymmenenneksi. Vuonna 2011 Calderón jatkoi sarjassa ja saavutti kaksi palkintosijaa sijoittuen sarjan kuudenneksi. Vuonna 2012 Calderón siirtyi Euroopan radoille ja kilpaili European F3 Open -sarjassa. Hän saavutti kauden aikana 56 pistettä ja sijoittui sarjan yhdeksänneksi. Samana vuonna hän ajoi neljä kilpailua Formula Renault Alps -sarjassa.


title: Tatiana Calderón

text: Vuonna 2013 Calderon siirtyi Euroopan Formula 3 -sarjaan jossa hän ei saavuttanut kauden aikana yhtään pistettä. Samana vuonna hän kilpaili Britannian Formula 3 -sarjassa saavuttaen yhden palkintosijan sijoittuen sarjan seitsemänneksi. Vuonna 2014 Calderón jatkoi Euroopan F3 -sarjassa saavuttaen kauden aikana 29 pistettä sijoittuen sarjan 15:nneksi. Vuonna 2015 Calderón ajoi kolmannen kauden sarjassa mutta ei saavuttanut pisteitä. Vuosina 2015–2016 Calderón ajoi myös Aasian MRF Challenge -sarjassa saavuttaen yhden voiton ja seitsemän palkintosijaa sijoittuen sarjan loppupisteissä toiseksi.


title: Tatiana Calderón

text: Vuonna 2016 Calderón kilpaili GP3-sarjassa Arden International -tallissa, kaudella 2017 hän kilpaili DAMS-tallissa.


title: Break the Border

text: Break the Border on ruotsalaisen laulajan Yohion debyyttialbumi, joka julkaistiin Ruotsissa 27. maaliskuuta 2013 englanninkielisenä versiona. Japanissa albumi julkaistiin 15. toukokuuta 2013. "Break the Border" sisältää myös kappaleen ”Heartbreak Hotel”, jolla Yohio osallistui vuoden 2013 Melodifestivaleniin ja sijoittui finaalissa toiseksi.


title: Break the Border

text: Kaikki kappaleet kirjoittanut Yohio, ellei toisin mainittu.


title: Daniel Giasson

text: Daniel Arnaldo Giasson (s. 24. elokuuta 1987 Caxias do Sul, Brasilia) on brasilialaissyntyinen italialainen futsalpelaaja, joka edustaa italialaista Luparensea ja Italian futsalmaajoukkuetta. Pelipaikaltaan 185 senttimetriä pitkä ja 83 kilogrammaa painava Giasson on laitapelaaja.


title: Daniel Giasson

text: Giasson siirtyi synnyinmaastaan vuonna 2005 italialaiseen Nepiin. Kaudella 2010–2011 Giasson voitti Italian cupin Lazion kanssa. Luparensea Giasson on edustanut vuodesta 2014 alkaen.


title: Daniel Giasson

text: Giasson saavutti Italian maajoukkueen kanssa kultaa vuoden 2014 EM-kilpailuista Belgiasta. Vuonna 2008 hän saavutti Italian alle 21-vuotiaiden maajoukkueen kanssa ikäluokan EM-hopeaa.


title: Alessandro Patias

text: Alessandro Patias (s. 8. heinäkuuta 1985 Mondaí, Brasilia) on brasilialaissyntyinen italialainen futsalpelaaja, joka edustaa portugalilaista SL Benfica Futsalia ja Italian futsalmaajoukkuetta. Pelipaikaltaan 183 senttimetriä pitkä ja 80 kilogrammaa painava Patias on kärkipelaaja.


title: Alessandro Patias

text: Patias siirtyi synnyimaastaan italialaiseen Terniin vuonna 2005. Italian mestaruuden hän on voittanut kahdesti, kerran Montesilvanon ja kerran Marca Futsalin riveissä. Benfican paidassa Patias on pelannut vuodesta 2014 alkaen. Hän on voittanut Portugalin mestaruuden kerran.


title: Alessandro Patias

text: Patias oli mukana saavuttamassa EM-pronssia vuoden 2012 EM-kilpailuista Kroatiasta.


title: Turakainen

text: Turakainen on muun muassa seuraavien suomalaisten sukunimi:


title: Unto Turunen

text: Unto Juhani Turunen (s. 1939) on suomalainen diplomaatti, arvoltaan varatuomari. Hän on ollut ulkoministeriössä toimistopäällikkönä 1980–1983, suurlähettiläänä Jeddassa 1983–1985, Riadissa 1983–1987, Varsovassa 1988–1991, ulkoministeriössä ulkoasiainneuvoksena 1991–1993, kauppapoliittisen osaston päällikkönä 1993–1995 ja linjajohtajana 1995–1996, suurlähettiläänä Soulissa 1996–2000 ja Kuala Lumpurissa (Malesia) 2000–2004.


title: The Casualties

text: The Casualties on yhdysvaltalainen vuonna 1990 New York Cityssä perustettu street punk -yhtye, jonka ainoa vielä nykyisin samassa yhtyeessä vaikuttava muusikko on laulaja Jorge Herrera. Yhtyeen kokoonpano ei ole muuttunut vuoden 1998 jälkeen.


title: The Casualties

text: The Casualties perustettiin vuonna 1990 tarkoituksena synnyttää uudelleen street punkin "kulta-ajan" henki 1980-luvun yhtyeiden The Exploited ja Charged GBH vaikutteilla. Yhtyeen alkuaikoina kokoonpano vaihteli jatkuvasti ennen kahden ensimmäisen albumin julkaisua. The Casualties on esiintynyt samoilla kiertueilla muun muassa The Exploitedin, Cockney Rejectsin ja UK Subsin kanssa.


title: Victor Hermans

text: Victor Jacobus Hermans (s. 17. maaliskuuta 1953 Maastricht) on alankomaalainen entinen futsalpelaaja ja nykyinen futsalvalmentaja. Hermans on toiminut vuodesta 2012 alkaen Thaimaan futsalmaajoukkueen päävalmentajana. Pelipaikaltaan Hermans oli "universal".


title: Victor Hermans

text: Hermans pelasi vuosina 1977–1989 Alankomaiden futsalmaajoukkueessa 50 ottelua tehden 12 maalia. Hän oli mukana lajin historian ensimmäisissä MM-kilpailuissa vuonna 1989, joista Alankomaat saavutti hopeaa. Hermans valittiin turnauksen parhaaksi pelaajaksi. Hän teki turnauksessa kuusi maalia.


title: Victor Hermans

text: Ensimmäisen valmentajanpestinsä, Alankomaiden maajoukkueen apuvalmentajan pestin, Hermans sai vuonna 1990. Hän on toiminut päävalmentajana Hong Kongin, Malesian, Alankomaiden, Iranin, Maltan ja Thaimaan futsalmaajoukkueissa. Hong Kongia, Malesiaa ja Thaimaata Hermans on luotsannut myös MM-kilpailuissa. Thaimaan päävalmentajana hän on toiminut vuodesta 2012 alkaen.


title: Ülo Tuulik

text: Ülo Tuulik (s. 1940) on virolainen kirjailija. Hän kuvaa teoksissaan merielämää, esimerkiksi novellikokoelmassa "Vihm Gibraltaris" (1972). Suomennetussa teoksessa "Sodan jaloissa" (1976, alkuteos "Sõja jalus", 1974) hän kuvaa virolaisten siviilien kärsimyksiä toisessa maailmansodassa.


title: Mahu (Lomonosovin piiri)

text: Mahu () on kylä Leningradin alueen Lomonosovin piirin Kaprion kunnassa Venäjällä. Se sijaitsee Länsi-Inkerin ylängön pohjoisreunalla neljä kilometriä Kapriosta lounaaseen. Kylässä on 62 asukasta (vuonna 2010).


title: Mahu (Lomonosovin piiri)

text: Kaprion ujestin Kargalin pogostaan kuulunut kylä mainitaan Novgorodin Vatjan viidenneksen verokirjassa vuonna 1499/1500. Se esiintyy alkuperäisasukkaittensa asuttamana myös ruotsalaisten 1600-luvun alussa laatimassa maakirjassa.


title: Mahu (Lomonosovin piiri)

text: Peter von Köppenin mukaan vuonna 1848 Mahussa asui 359 vatjalaista, 17 savakkoa ja 15 äyrämöistä. Kylässä puhuttiin itävatjaa, mutta se oli pitkälti venäläistynyt jo 1900-luvun alkuun mennessä. Paikallisesta kielimuodosta kertoo Lauri Kettusen keräämä "Vatjan kielen mahun murteen sanasto".


title: Mahu (Lomonosovin piiri)

text: Mahun talonpojat olivat 1860-luvulle saakka tilanomistajan maaorjia. Myöhemmin he kuuluivat Pietarhovin kihlakunnan Kaprion volostiin ja Kaprion ortodoksiseen seurakuntaan. Kylässä oli hautausmaa ja tsasouna. Kaprion luterilaisen seurakunnan kyläluettelossa Mahua ei mainita. Neuvostoaikana Mahu kuului Kaprion kyläneuvostoon.


title: Mahu (Lomonosovin piiri)

text: Kylä koostuu puutarhapalstojen ympäröimistä omakotitaloista. Kesäasukkaiden määräksi arvioidaan yli 200 henkeä.


title: Tempodrom

text: Tempodrom on monitoimiareena Saksan pääkaupungissa Berliinissä, lähellä Potsdamer Platzin aukiota. Se rakennettiin entisen Anhalter Bahnhofin rautatieaseman paikalle, ja sen ensimmäinen tilaisuus oli 1. joulukuuta 2001 European Film Awards elokuvagaala. Areenalle mahtuu jopa 4000 katsojaa. Ulkonäöltään Tempodrom on futuristinen ja muistuttaa sirkustelttaa, alkuperäisen Tempodromin mukaan.


title: Tempodrom

text: Tempodrom oli alun perin entisen sairaanhoitaja Irene Moessingerin saamallaan perinnöllä 1. toukokuuta 1980 perustama sirkusteltta Potsdamer Platzilla. Siitä tuli suosittu kulttuurilaitos, jossa esitettiin teatteria ja konsertteja.


title: Tempodrom

text: Tempodromissa esitetään konserttien lisäksi jääshow-esityksiä ja siellä pelataan snookerin German Masters-turnaus.


title: Korintti

text: Korintti (; ; suomeksi joskus myös "Korintto", "Korintos") oli antiikin aikainen kaupunki ja kaupunkivaltio ("polis") Peloponnesoksen niemimaalla Kreikassa. Se sijaitsi nykyisen Archaía Kórinthoksen kylän paikalla noin kuusi kilometriä lounaaseen nykyisestä Kórinthoksen kaupungista.


title: Korintti

text: Korintti oli arkaaisella ja klassisella kaudella yksi Kreikan merkittävimpiä kaupunkivaltioita ja kauppakaupunkeja erityisesti keskeisen sijaintinsa vuoksi. Kaupunki oli myös kooltaan yksi Kreikan suurimpia. Roomalaiset tuhosivat kaupungin vuonna 146 eaa. ja perustivat sen uudelleen siirtokuntanaan vuonna 44 eaa. Roomalaisella ajalla kaupunki toimi Achaean provinssin pääkaupunkina ja nousi silloin uuteen kukoistukseen.


title: Korintti

text: Korintti sijaitsi strategisella paikalla noin 10 kilometriä lounaaseen Korintin kannaksesta. Sen kohdalla kohtasivat sekä kannasta pitkin että sen poikki kulkeva liikenne. Kaupungilla oli kaksi satamaa, Lekhaion Korintinlahden puolella noin 3 kilometrin päässä ja Kenkhreai Saroninlahden puolella noin 10 kilometrin päässä. Näin Korintti pystyi käymään kauppaa ja toimimaan laivastollaan sekä itään että länteen. Korintti hallitsi poikittaista liikennettä kannaksen yli ylläpitämällä sen poikki kulkenutta Diolkosta eli laivojen vetotietä. Diolkoksen kummassakin päässä oli kaksi pienempää satamaa, Skhoinos ja Poseidona.


title: Korintti

text: Kaupungin eteläpuolella sijaitsi sen korkea akropolis eli linnavuori Akrokorintti, joka on suurin kaikista kreikkalaisista linnavuorista. Akrokorintti oli suojattu kolmitasoisilla muureilla ja siellä oli vesilähde, minkä johdosta se oli voimakas linnoitus ja usein avain koko Peloponnesoksen hallintaan. Kaupunki ja Akrokorintti oli yhdistetty Lekhaionin satamaan pitkillä muureilla Ateenan ja Pireuksen yhdistäneiden kuuluisampien Pitkien muurien tavoin. Muurit ympäröivät laajan alueen, joka oli suurempi kuin klassisen kauden Ateenan muurien ympäröimä alue.


title: Korintti

text: Korintin hallussa ollut alue ulottui lännessä Nemeaan, idässä kannaksen poikki Krommyoniin, etelässä Epidauroksen ja Mykenen rajoille ja pohjoisessa Peraioniin. Korintin alaisuuteen kuului muun muassa Isthmia ja sen Poseidonin pyhäkköalue.


title: Korintti

text: Korintin paikka on ollut asuttu varhaiselta neoliittiselta kaudelta lähtien. Varhaisimmat löydöt ovat ajalta 6500–5750 eaa. Paikka oli edelleen asuttu koko pronssikauden ajan. Kreikkalaisen perinteen mukaan Korintin alkuperäinen nimi oli "Efyra". Kreikkalaisessa mytologiassa nimi oli peräisin samannimiseltä jumalattarelta, joka myytin mukaan perusti sen. Nimi "Korinthos" oli myyteissä peräisin Korinthokselta, jota myös pidettiin kaupungin perustajana ja kuninkaana. Nimi on hyvin vanha, sillä se on "-inthos"-päätteineen alkuperältään esikreikkalainen ja peräisin kreikkalaisten tuloa edeltäneiltä pelasgeilta.


title: Korintti

text:
Mykeneläisellä pronssikaudella Korintin alue jäi sen mahtavamman naapurin Argoksen varjoon. Homeroksen "Iliaan" Laivaluettelossa Korintti mainitaan kuitenkin vauraana kaupunkina. Mykeneläiselle kaudelle sijoittuvassa mytologiassa Korintin kuninkaisiin kuuluvat muun muassa Kreon, Sisyfos ja Glaukos. Korintti liittyy myös muun muassa taruihin Bellerofonista ja Pegasoksesta sekä Medeiasta. Korintin mykeneläiset kuninkaat ajoitetaan kuvitteellisessa kronologiassa noin vuosille 1230–1000 eaa.
Alkuvaiheessa Korintin alueen asutus koostui erillisistä hajallaan olleista kylistä. Varsinainen Korintin kaupunki vaikuttaa perustetun 900-luvulla eaa. Se syntyi Akrokorintin pohjoispuolelle. Perinteen mukaan kaupungin perustivat doorilaiset, mahdollisesti argoslaiset, sen jälkeen kun doorilaiset olivat valloittaneet alueen noin 1000 eaa. Kaupunkia hallitsivat alun perin kuninkaat, myöhemmin oligarkit, joista merkittävin suku olivat aiemmin itsekin kuninkaina toimineet Bakkhiadit.


title: Korintti

text: Bakkhiadien johdolla Korintista kehittyi arkaaisella kaudella 700-luvulla ja 600-luvun eaa. alkupuolella keskeinen kauppakaupunki, merivalta ja siirtokuntien perustaja, ja kaupungista tuli vähitellen yksi Kreikan merkittävimmistä kaupunkivaltioista.


title: Korintti

text: Korintissa tuotettiin omintakeista niin kutsuttua korinttilaista keramiikkaa sekä muun muassa kehitettiin keramiikan mustakuviotekniikka. Korintti oli myös merkittävä laivanrakennuksen keskus. Thukydideen mukaan korinttilaiset rakensivat ensimmäisinä kolmisoutuja 700-luvulla eaa. Varhaisimmat merkittävämmät rakennusjäänteet kaupungissa ovat noin 600-luvulta eaa. peräisin olevat Apollonin temppelin varhaisimman vaiheen jäänteet.


title: Korintti

text:
Oligarkia vaihtui tyranniaan vuonna 657/656 eaa., kun Kypselos nousi ensimmäiseksi tyranniksi. Bakkhiadit, joihin kuului tuolloin muun muassa Demaratos, ajettiin kaupungista. Kypselosta seurasi tyrannina hänen poikansa Periandros vuonna 627/625 eaa. Korintin tyrannia on merkittävimpiä esimerkkejä varhaisesta kreikkalaisesta tyranniasta. Tyrannian kautta voidaan pitää kaupungin suuruuden aikana. Tyrannit jatkoivat aiempaa politiikkaa, kuten kaupan kehittämistä ja siirtokuntien perustamista. Korintin perustamiin siirtokuntiin kuuluvat muun muassa Korkyra, Leukas, Syrakusa, Ambrakia, Apollonia, Epidamnos ja Poteidaia.
Lopulta Periandros menetti kannatustaan julmuutensa vuoksi, mutta kykeni pysymään vallassa kuolemaansa vuoteen 585 eaa. saakka. Periandrosta seurasi tyrannina hänen sukulaispoikansa Psammetikhos eli Kypselos II, mutta tämän kausi jäi lyhyeksi, sillä hänet murhattiin vuonna 582 eaa. Näin tyrannia oli kukistettu. Tämän jälkeen Korinttia hallitsi maltillinen oligarkia, jossa valta oli kahdeksalla hallintovirkamiehellä ("probuloi") ja 80 miehen neuvostolla ("bule"), perustuen kaupungin kahdeksaan heimoon.


title: Korintti

text: Persialaissotien aikana 400-luvun eaa. alkupuolella kaupungilla oli suuri merkitys, koska sillä oli paitsi keskeinen sijainti myös suuri laivasto. Vuonna 480 eaa. perustettua kreikkalaisten kaupunkien liittoa Persiaa vastaan kutsutaan Korintin liitoksi. Sodan jälkeen kaupungin merkitys väheni Ateenan noustessa. Peloponnesolaissodassa Korintti oli liittoutunut Spartan kanssa Ateenaa vastaan. Eräs sodan alkusyistä oli se, että Korkyra kapinoi entistä emämaataan Korinttia vastaan Ateenan avustuksella. Korintin ympäröinyt muuri rakennettiin 400-luvulla eaa.


title: Korintti

text: Peloponnesolaissodan jälkeen Korintti kääntyi Ateenan puolelle Spartaa vastaan niin kutsutussa Korintin sodassa vuosina 395–387 eaa. Sodan aikana vuonna 392 eaa. Korintin oligarkkinen hallinto korvattiin demokraattisella, mutta oligarkia palautettiin pian sodan jälkeen vuonna 386 eaa. Timofanes yritti nousta tyranniksi vuonna 365 eaa., mutta hänen veljensä Timoleon vastusti tätä, ja lopulta Timofanes murhattiin.


title: Korintti

text: Khaironeian taistelun jälkeen vuonna 338 eaa. Korintti jäi muun Kreikan tavoin Makedonian vallan alle. Vuonna 338 eaa. kreikkalaiset kaupunkivaltiot perustivat Makedonian Filippos II:n johdolla uuden Persian vastaisen Korintin liiton, jonka kokoontumispaikka kaupungista tuli. Samalla sinne perustettiin makedonialainen varuskunta. 300-luvulla eaa. kaupunginmuurit ulotettiin myös Lekhaionin satamaan saakka.


title: Korintti

text: Korintti järjesti Isthmian kisoja sen alaisuuteen kuuluneessa Isthmiassa. Satamakaupunkina ja Afroditen kulttikeskuksena kaupunki tunnettiin huonomaineisena, ja siellä kerrotaan olleen paljon prostituoituja. Hellenistisenä aikana 300-luvulla eaa. kaupungissa vaikutti muun muassa tunnettu kyynikko Diogenes.


title: Korintti

text: Aratos Sikyonilainen valloitti kaupungin makedonialaisilta vuonna 243 eaa. Tämän jälkeen kaupunki liittyi Akhaian liittoon. Vuonna 197 eaa. Korintista tuli liiton pääkaupunki, ja vuonna 148 eaa. kaupunki oli johtavia voimia liiton taistelussa Roomaa vastaan. Rooma kukisti Akhaian liiton vuonna 146 eaa. ja roomalaisen kenraali Mummiuksen armeija tuhosi koko Korintin. Kaikki kaupungin miespuoliset asukkaat surmattiin ja naiset ja lapset myytiin orjiksi. Tämän jälkeen kaupungin paikka säilyi lähes autiona sata vuotta. Maanviljelysmaat vuokrattiin "ager publicus" -periaatteella kahden vuoden välein. Isthmian kisojen järjestäminen siirtyi väliaikaisesti Sikyonin vastuulle.


title: Korintti

text: Kaupunki syntyi uudelleen kun Julius Caesar perusti paikalle "Colonia Laus Iulia Corinthiensis" -nimisen kolonian eli siirtokunnan vuonna 44 eaa. Siirtokuntaan muutti alussa 16 000 asukasta. Tämän jälkeen kaupunki nousi vähitellen uuteen kukoistukseen. Kaupungista tehtiin roomalaisen Achaean provinssin pääkaupunki. Ensimmäisellä vuosisadalla jaa. kaupunkia rakennettiin laajasti, ja sinne tehtiin muun muassa uusi agora eli forum sekä useita temppeleitä, kylpylöitä ja teattereita. Vespasianuksen aikana noin vuonna 70 jaa. alueelle perustettiin myös toinen siirtokunta, "Colonia Iulia Flavia Augusta Corinthiensis".


title: Korintti

text: Roomalaisesta Korintista tuli myös merkittävä varhaiskristillinen keskus. Apostoli Paavali vaikutti kaupungissa noin puolen vuoden ajan noin vuonna 52 eaa. ja kirjoitti myöhemmin sen seurakunnalle niin kutsutut Korinttilaiskirjeet eli "Ensimmäisen" ja "Toisen kirjeen korinttilaisille". Korintissa kehittyi niin kutsuttu korinttilainen pylväsjärjestelmä, joka oli kolmas keskeisistä kreikkalaisista pylväsjärjestelmistä.


title: Korintti

text: Korintti säilyi merkittävänä kaupunkina myöhäisantiikin ajalle saakka. Barbaarit tuhosivat kaupunkia 200- ja 300-luvuilla jaa. Se kärsi tuhoja erityisesti Alarikin johtamien visigoottien hyökkäyksessä vuonna 395. Lisäksi alueella oli suuret maanjäristykset vuosina 375 ja 521. Vuonna 542 puolet hengissä säilyneestä väestöstä kuoli kulkutautiin. 500-luvulla Korinttia hävittivät myös slaavit.